
[](http://www.teilar.gr/)

**Χρημοτοοικονομική Λογιστική**

**Ενότητα 2:** Λογιστική Ανοίγματος Βιβλίων

Παπαγεωργίου Γεώργιος, Έκτακτος Καθηγητής

Σχολή Τεχνολογικών Εφαρμογών

Τμήμα Λογιστικής και Χρηματοοικονομικής

**Χρηματοδότηση**

* Το παρόν εκπαιδευτικό υλικό έχει αναπτυχθεί στο πλαίσιο του εκπαιδευτικού έργου του διδάσκοντα.
* Το έργο «**Ανοικτά Ακαδημαϊκά Μαθήματα στο Τ.Ε.Ι. Θεσσαλίας**» έχει χρηματοδοτήσει μόνο την αναδιαμόρφωση του εκπαιδευτικού υλικού.
* Το έργο υλοποιείται στο πλαίσιο του Επιχειρησιακού Προγράμματος «Εκπαίδευση και Δια Βίου Μάθηση» και συγχρηματοδοτείται από την Ευρωπαϊκή Ένωση (Ευρωπαϊκό Κοινωνικό Ταμείο) και από εθνικούς πόρους.

[](http://www.edulll.gr/)

**Περιεχόμενα**

[Παράδειγμα 1ο 5](#_Toc426469935)

[Παράδειγμα 2ο 5](#_Toc426469936)

[Παράδειγμα 3ο 7](#_Toc426469937)

[ΙΙ. Εγγραφές 11](#_Toc426469938)

[Άσκηση 1η (Έξοδα ίδρυσης και πρώτης εγκατάστασης) 12](#_Toc426469939)

[Άσκηση 2η 14](#_Toc426469940)

[Άσκηση 3η 18](#_Toc426469941)

[ΠΑΡΑΡΤΗΜΑ 20](#_Toc426469942)

[ΠΕΡΙ ΑΠΟΣΒΕΣΕΩΝ ΠΑΓΙΩΝ ΠΕΡΙΟΥΣΙΑΚΩΝ ΣΤΟΙΧΕΙΩΝ[Α.] (Α΄ μέρος) 20](#_Toc426469943)

[1. Έννοια των αποσβέσεων και κανόνες καταλογισμού τους 20](#_Toc426469944)

[2. Μητρώο ενσώματων πάγιων περιουσιακών στοιχείων 23](#_Toc426469945)

[3. Ενέργειες στο τέλος του έτους 26](#_Toc426469946)

[Τέλος Ενότητας 30](#_Toc426469947)

[Σημειώματα 31](#_Toc426469948)

**Σχήματα**

**Δεν βρέθηκαν καταχωρήσεις.**

**Πίνακες**

**Δεν βρέθηκαν καταχωρήσεις.**

**I. ΛΟΓΙΣΤΙΚΗ ΑΝΟΙΓΜΑΤΟΣ ΒΙΒΛΙΩΝ**

# Παράδειγμα 1ο

Απλή εγγραφή ίδρυσης ατομικής επιχείρησης

**Ι. Λογαριασμοί**

**38.00** «***Ταμείο***» Στο λογαριασμό παρακολουθούνται οι εισπράξεις και οι πληρωμές με μετρητά. Χρεώνεται με κάθε είσπραξη μετρητών και πιστώνεται με κάθε πληρωμή.

**40.07** «***Κεφάλαιο ατομικών επιχειρήσεων***». Στο λογαριασμό παρακολουθείται το κεφάλαιο που καταθέτει ο επιχειρηματίας στην ατομική του επιχείρηση. Παραμένει αμετάβλητος καθόλη τη διάρκεια της χρήσης, εκτός αν γίνουν νέες καταθέσεις του επιχειρηματία, οι οποίες καταχωρούνται στην πίστωση του λογαριασμού. Στο τέλος της χρήσης, σύμφωνα με την κρίση του επιχειρηματία, είναι δυνατόν να μεταφέρεται, είτε στο σύνολο του, είτε ένα μέρος του λογαριασμού 33.07 «*Ατομικός λογαριασμός επιχειρηματία*» στο λογαριασμό 40.07. Στο λογαριασμό 33.07 μεταφέρεται, από τον Λ.88 «*Αποτελέσματα για διάθεση*», το αποτέλεσμα κάθε χρήσης.

**ΙΙ. Εγγραφές**

|  |  |  |  |  |
| --- | --- | --- | --- | --- |
| **Λ**ογαριασμός | | | **Χ**ρέωση | **Π**ίστωση |
| 38.00 | Ταμείο | | 200.000 |  |
|  | 40.07 | Κεφάλαιο ατομικής επιχείρησης |  | 200.000 |

*Ίδρυση ως Ισολογισμός*

## Παράδειγμα 2ο

Ίδρυση με εισφορές σε είδος

**Ι. Λογαριασμοί**

10.00 «*Γήπεδα – οικόπεδα*», 10.03 «*Λατομεία*» είναι λογαριασμοί των εδαφικών εκτάσεων που ανήκουν στην επιχείρηση. Ως εδαφικές εκτάσεις νοείται οποιαδήποτε έκταση γης, της οποίας η κυριότητα ανήκει στην επιχείρηση. Διακρίνονται σε εδαφικές εκτάσεις που η διάρκεια ωφέλιμης ζωής τους είναι απεριόριστη π.χ. γήπεδα, οικόπεδα, αγροτεμάχια και σε εδαφικές εκτάσεις που η διάρκεια ζωής τους είναι περιορισμένη, π.χ. ορυχεία, λατομεία, μεταλλεία. Για μεν τη δεύτερη κατηγορία εδαφικών εκτάσεων καταλογίζονται αποσβέσεις**[Α.[[1]](#footnote-1)]** στο τέλος της χρήσης, ενώ για τη πρώτη δεν καταλογίζονται. Όταν όμως για την πρώτη κατηγορία υπάρχει εμφανής κίνδυνος οικονομικής απαξίωσης ή υποτίμησης, τότε σχηματίζεται ειδική πρόβλεψη χρεώνοντας το Λ. **83.10** «*Προβλέψεις απαξιώσεων και υποτιμήσεων γηπέδων*» σε πίστωση του Λ. **44.10** «*Προβλέψεις απαξιώσεων και υποτιμήσεων γηπέδων*» με το ποσό της σχηματισθείσας πρόβλεψης. Η αποτίμηση των εδαφικών εκτάσεων, κατά την απογραφή και τον Ισολογισμό, γίνεται στην αξία αγοράς ή κτήσης προσαυξημένη κατά τις προσθήκες και βελτιώσεις που τυχόν καταχωρήθηκαν και μειωμένη κατά τις αποσβέσεις.

**13.02** «***Αυτοκίνητα φορτηγά***», **13.09** «***Λοιπά μέσα μεταφοράς***» είναι υπολογαριασμοί του **Λ.13** «***Μεταφορικά μέσα***». Στους υπολογαριασμούς του **Λ.13** παρακολουθούνται τα κάθε είδους οχήματα με τα οποία η επιχείρηση διενεργεί μεταφορές και μετακινήσεις του προσωπικού και των υλικών αγαθών της (εμπορευμάτων, ετοίμων προϊόντων, υλικών) είτε μέσα στους χώρους εκμετάλλευσης είτε εκτός αυτών. Τα μεταφορικά μέσα απογράφονται με την αξία κτήσης τους προσαυξημένη κατά τις αξίες των επεκτάσεων προσθηκών ή βελτιώσεων και μειωμένη κατά τις αξίες απόσβεσης. Οι αποσβέσεις υπολογίζονται με βάση τους προβλεπόμενους συντελεστές ετήσιας απόσβεσης. Ο υπολογισμός τους αρχίζει από την ημερομηνία κτήσης τους. Όταν κάποιο μεταφορικό μέσο καταστραφεί ή αχρηστευθεί ολοκληρωτικά και δεν έχει αποσβεστεί πλήρως, η αναπόσβεστη αξία του μεταφέρεται στη χρέωση του **Λ**. **81.02.99** «***Λοιπές έκτακτες ζημιές***» και η ζημιά αυτή αναγνωρίζεται φορολογικά.

**ΙΙ. Εγγραφές**

|  |  |  |  |  |
| --- | --- | --- | --- | --- |
| **Λ**ογαριασμός | | | **Χ**ρέωση | **Π**ίστωση |
| 10.00 | Γήπεδα – οικόπεδα | | 50.000 |  |
| 10.03 | Λατομεία | | 70.000 |  |
| 13.02 | Αυτοκίνητα φορτηγά | | 20.000 |  |
| 13.09 | Λοιπά μεταφορικά μέσα | | 60.000 |  |
|  | 40.07 | Κεφάλαιο ατομικής επιχείρησης |  | 200.000 |

*Ίδρυση ως Ισολογισμός*

## Παράδειγμα 3ο

Ίδρυση νέας επιχείρησης με εισφορά ολόκληρης της περιουσίας υπάρχουσας επιχείρησης.

**Ι. Λογαριασμοί**

**11.00** «***Κτίρια – Εγκαταστάσεις κτιρίων***» είναι υπολογαριασμός του πρωτοβάθμιου **11** «***Κτίρια****–* ***Εγκαταστάσεις κτιρίων***– ***Τεχνικά έργα***» και περιλαμβάνει τις οικοδομικές κατασκευές που προορίζονται για κατοικίες βιομηχανοστάσια, αποθήκες κλπ. Όταν αγοράζεται ένα ακίνητο χρεώνεται σε πίστωση του Ταμείου ή ενός λογαριασμού Προμηθευτή. Στα ακίνητα καταλογίζονται, στο τέλος της χρήσης, αποσβέσεις που αντιπροσωπεύουν τη μείωση της αξίας του ακινήτου που επήλθε λόγω της χρήσης του και της οικονομικής του απαξίωσης. Για τον υπολογισμό των αποσβέσεων κτιρίων εφαρμόζεται η μέθοδος της σταθερής απόσβεσης με συντελεστές που προβλέπονται από τις διατάξεις περί αποσβέσεων. Όταν κατεδαφίζεται ένα κτίριο, που δεν έχει αποσβεστεί πλήρως και θεωρείται πάγιο για την επιχείρηση που το κατεδαφίζει, η αναπόσβεστη αξία του μεταφέρεται στη χρέωση του **Λ**. **16.19** «*Λοιπά έξοδα πολυετούς απόσβεσης*» που αποσβένεται, είτε τμηματικά εντός πενταετίας, είτε εφάπαξ κατά το έτος πραγματοποίησής του, χωρίς όμως να μειώνει τα φορολογητέα κέρδη της επιχείρησης. Οι αποσβέσεις που υπολογίζονται με το νόμιμο συντελεστή λέγονται τακτικές και καταχωρούνται στη χρέωση του **Λ**. **66** «*Αποσβέσεις Πάγιων στοιχείων ενσωματωμένες στο λειτουργικό κόστος*» και στο τέλος της χρήσης μεταφέρονται στο **Λ**. **80.00** «*Λογαριασμός γενικής εκμετάλλευσης*», ενώ οι πρόσθετες αποσβέσεις καταχωρούνται στη χρέωση του **Λ**.**85** «*Αποσβέσεις πάγιων στοιχείων μη ενσωματωμένες στο λειτουργικό κόστος*» και μεταφέρονται στο **Λ.86.03** «*Μη ενσωματωμένες στο λειτουργικό κόστος αποσβέσεις κτιρίων*».

**14.00** «***Έπιπλα και λοιπός εξοπλισμός***». Στο λογαριασμό αυτό παρακολουθούνται τα κινητά αντικείμενα ή εκείνα που είναι εγκατεστημένα αλλά είναι δυνατόν να αποχωριστούν εύκολα και χωρίς βλάβη και τα οποία προορίζονται για τη συμπλήρωση ή τον καλλωπισμό των κτιριακών εγκαταστάσεων. Τα έπιπλα αποτιμώνται και καταχωρούνται στην απογραφή και στο μητρώο παγίων συνολικά κατά ομοειδείς ομάδες, δηλαδή κατά συντελεστή απόσβεσης. Στο τέλος της χρήσης καταλογίζονται αποσβέσεις με τα νόμιμα ποσοστά, όπως γίνεται με όλα τα πάγια στοιχεία του ενεργητικού. Όταν παράγονται έπιπλα από την ίδια την επιχείρηση με σκοπό τη μεταπώλησή τους, χρεώνεται ο **Λ**.**24** «***Πρώτες και βοηθητικές ύλες***– ***υλικά συσκευασίας***», ενώ όταν μεταπωλούνται έπιπλα ο **Λ**.**20** «***Εμπορεύματα***».

**12.00** «***Μηχανήματα***», **12.01** «***Τεχνικές εγκαταστάσεις***» είναι υπολογαριασμοί του **Λ**.**12** «***Μηχανήματα***–***Τεχνικές εγκαταστάσεις***–***Λοιπός μηχανολογικός* *εξοπλισμό****ς*». Στον **Λ**.**12.00** παρακολουθούνται τα μηχανήματα της επιχείρησης, δηλαδή οι μηχανολογικές κατασκευές, μόνιμα εγκατεστημένες ή κινητές, που χρησιμεύουν για να αποσπούν από τη φύση να επεξεργάζονται ή να μετασχηματίζουν υλικά αγαθά ή να παράγουν υπηρεσίες, που αποτελούν αντικείμενο της δραστηριότητας.

Στον **Λ**.**12.01** παρακολουθούνται οι τεχνικές εγκαταστάσεις, δηλαδή οι τεχνικές κατασκευές και γενικά οι τεχνολογικές διευθετήσεις που γίνονται για τη μόνιμη εγκατάσταση μηχανημάτων και τη σύνδεσή τους στο παραγωγικό κύκλωμα.

Όταν αγοράζεται ένα μηχάνημα ή μια εγκατάσταση, χρεώνεται ο **Λ**.**12** και ένας αντίστοιχος αναλυτικός του λογαριασμός π.χ. ο Λ.**12.00.10.23** «***Αγορές μηχανημάτων με* *23*%**». Ο λογαριασμός αυτός χρεώνεται με την αξία κτήσης του, δηλαδή με τη τιμολογιακή αξία αγοράς ή με την αξία εκτίμησης όταν πρόκειται για εισφορά, ή με την αξία που προκύπτει μετά από τη νόμιμη αναπροσαρμογή της αξίας κτήσης, σε πίστωση του **Λ**.**38** «***Χρηματικά διαθέσιμα***» όταν πρόκειται για αγορά με μετρητά ή ο **Λ.50** «***Προμηθευτές***» για αγορά με πίστωση.

Τα έξοδα επέκτασης ή βελτίωσης και προσθήκης προσαυξάνουν την αξία των μηχανημάτων.

Τα μηχανήματα υπόκεινται σε αποσβέσεις, οι οποίες υπολογίζονται με βάση τους προβλεπόμενους από το νόμο συντελεστές. Ο υπολογισμός των αρχίζει από το μήνα που το μηχάνημα αρχίζει να λειτουργεί. Τα μηχανήματα και οι τεχνικές εγκαταστάσεις καταχωρούνται στο αθεώρητο βιβλίο παγίων. Τα πάγια στοιχεία που αποκτώνται με τη μέθοδο χρηματοδοτικής μίσθωσης (leasing) δεν υπόκεινται σε αποσβέσεις, καθόσον έχει παρακρατηθεί η κυριότητα, αλλά τα καταβαλλόμενα μισθώματα καταχωρούνται στο **Λ**.**62.04** «***Ενοίκια***» και ειδικότερα στους υπολογαριασμούς **62.04.10** «***Ενοίκια χρονομεριστικής μίσθωσης* Ν.1652/86**» ή **62.04.20** «***Ενοίκια μίσθωσης leasing μηχανημάτων***». Οι προκαταβολές που δίνονται για χρηματοδοτική και χρονομεριστική μίσθωση καταχωρούνται στη χρέωση του **Λ**. **36.00.10** «***Ενοίκια χρονομεριστικής μίσθωσης***».

Όταν καταστρέφεται ή αχρηστεύεται πλήρως ένα μηχάνημα που δεν έχει αποσβεστεί, η αναπόσβεστη αξία μεταφέρεται στη χρέωση του **Λ**. **81.02.99** «***Λοιπές έκτακτες ζημιές***» και αναγνωρίζεται φορολογικά.

Η αποτίμηση των μηχανημάτων στην απογραφή τέλους χρήσης γίνεται στη τιμή αγοράς προσαυξημένη με τα έξοδα μεταφοράς και τοποθέτησης καθώς και με τις προσθήκες και βελτιώσεις και μειωμένη με τις σωρευμένες αποσβέσεις που πραγματοποιήθηκαν από την ημερομηνία απόκτησής του.

Κατά τη πώληση ενός μηχανήματος ακολουθείται ο εξής λογιστικός χειρισμός.

**α)** Το τίμημα της πώλησης εγγράφεται στη πίστωση ενός νέου λογαριασμού π.χ. **12.00.20** «***Πωλήσεις μηχανημάτων***» με αντίστοιχη χρέωση του **Λ**. **38** «***Χρηματικά******διαθέσιμα*»** για πώληση με μετρητά ή στη χρέωση του **Λ**.**30** «***Πελάτες***» για πώληση με πίστωση. Στη πίστωση εγγράφεται και ο **Φ**όρος **Π**ροστιθέμενης **Α**ξίας.

**β)** Υπολογίζονται οι αποσβέσεις μέχρι την ημερομηνία πώλησης του μηχανήματος εγγράφοντας στη χρέωση του **Λ**. **66** «***Αποσβέσεις***» και στη πίστωση του Λ. **12.99** «***Αποσβεσμένα μηχανήματα***».

**γ)** Εξισώνουμε το **Λ**.**12.99** «***Αποσβεσμένα μηχανήματα***» εγγράφοντας το υπόλοιπό του στη χρέωση, σε πίστωση του λογαριασμού που είναι εγγεγραμμένο το μηχάνημα π.χ. **12.00.00.00** «***Μηχανήματα απογραφής***».

**δ)** Στο τέλος της χρήσης αν ο **Λ**.**12.00.00.00** του μηχανήματος παρουσιάζει πιστωτικό υπόλοιπο, αυτό το υπόλοιπο είναι κέρδος, ενώ αν παρουσιάζει χρεωστικό υπόλοιπο τότε είναι ζημία. Αν έχουμε κέρδος εγγράφουμε στη χρέωση του **Λ**.**12.00.00.00** μεταφέροντας το υπόλοιπό του στη πίστωση του **Λ**.**81.03.02** «***Κέρδη από εκποίηση μηχανημάτων***», ενώ αν έχουμε ζημιά από την πώληση εγγράφουμε στη πίστωση του **12.00.00.00** χρεώνοντας το **Λ**.**81.02.02** «***Ζημιές από εκποίηση μηχανημάτων***». Στο τέλος της χρήσης ο **Λ**.**81.02.02** εξισώνεται μεταφέροντας το χρεωστικό του υπόλοιπο στο **Λ**.**86.02.08.00** «***Έκτακτες ζημιές***» (περίπτωση ζημιάς), ενώ ο **Λ**.**81.03.02** εξισώνεται, επίσης, μεταφέροντας το υπόλοιπό του στη πίστωση του **86.02.01.00** «***Έκτακτα κέρδη***».

**89.00** «***Ισολογισμός ανοίγματος χρήσης***» Ο λογαριασμός χρεώνεται, με την έναρξη της χρήσης, με τα υπόλοιπα όλων των πιστωτικών λογαριασμών σε πίστωση καθενός από αυτούς, και πιστώνεται με τα υπόλοιπα όλων των χρεωστικών λογαριασμών σε πίστωση καθενός από αυτούς. Οι εγγραφές χρέωσης και πίστωσης του **Λ**.**89.00** είναι υποχρεωτικό να γίνονται. Μετά το τέλος της διαδικασίας χρέωσης και πίστωσης του **Λ**.**89.00**, αυτός πρέπει να είναι μηδενισμένος.

**50**. «***Προμηθευτές***». Στο λογαριασμό αυτό παρακολουθούνται οι κάθε φύσης δοσοληψίες για αγορές αγαθών – παγίων και κυκλοφοριακών στοιχείων ή υπηρεσιών που πραγματοποιεί η επιχείρηση από τρίτους, οι οποίοι καλούνται προμηθευτές της. Για λόγους ενιαίας παρακολούθησης, στον πρωτοβάθμιο λογαριασμό καταχωρούνται και ορισμένες απαιτήσεις κατά των προμηθευτών, που απορρέουν από την ίδια αιτία (π.χ. προκαταβολές προς αυτούς). Για τη σωστή κατάρτιση των αριθμοδεικτών χρονικής διάρκειας των παρεχόμενων προς την επιχείρηση πιστώσεων, οι υποχρεώσεις που δεν προέρχονται από αγορές κυκλοφοριακών στοιχείων καταχωρούνται σε ιδιαίτερους δευτεροβάθμιους λ/σμούς, δηλαδή τους 50.04, 50.06, 50.08.

Στους **Λ.50.00** «***Προμηθευτές εσωτερικού***» και **Λ.50.01** «***Προμηθευτές εξωτερικού***» παρακολουθούνται οι υποχρεώσεις της επιχείρησης για τις διάφορες δοσοληψίες που γίνονται με πίστωση.

Στους **Λ.50.02** «***Ελληνικό Δημόσιο***» και **Λ.50.03** «***Ν.Π.Δ.Δ. και Δημόσιες******Επιχειρήσεις***» παρακολουθούνται οι υποχρεώσεις της επιχείρησης από τις «επί πιστώσει» αγορές από το Ελληνικό Δημόσιο και τις επιχειρήσεις του εν γένει.

Στον **Λ.50.05** «***Προκαταβολές σε προμηθευτές***» παρακολουθούνται τα ποσά που καταβάλλονται από την επιχείρηση σε προμηθευτές προκαταβολικά για εκτέλεση παραγγελιών, εκτός όμως αυτών που αφορούν πάγια στοιχεία τα οποία παρακολουθούνται ή στο **Λ.15.09** «***Προκαταβολές κτήσης πάγιων στοιχείων***» ή στον **Λ.50.08** «***Προμηθευτές εσωτερικού λογ. Πάγιων στοιχείων***» ή στον **Λ.32.00** «***Παραγγελίες πάγιων στοιχείων***». Ο **Λ.50.05** κινείται στις περιπτώσεις στις οποίες, κατά την κρίση της επιχείρησης, οι προκαταβολές που δίνονται στους προμηθευτές αφορούν σημαντικές παραγγελίες που η εκτέλεσή τους απαιτεί σημαντικό χρόνο. Με την ολική ή μερική εκτέλεση της παραγγελίας το υπόλοιπο του **Λ.50.05** μεταφέρεται στη χρέωση του προσωπικού λογαριασμού του προμηθευτή. Στην περίπτωση που, με υπαιτιότητα της επιχείρησης, δεν εκτελείται η παραγγελία και κρατείται η δοθείσα προκαταβολή ως ποινική ρήτρα, τότε εγγράφεται στη πίστωση του **Λ.50.05** το υπόλοιπό του σε χρέωση του **Λ.81.00.02** «***Καταπτώσεις εγγυήσεων***–***ποινικών ρητρών***».

Οι λογαριασμοί των υποχρεώσεων προς προμηθευτές σε ξένο νόμισμα, κατά το κλείσιμο του Ισολογισμού, αποτιμώνται με βάση την επίσημη τιμή πώλησης του ξένου νομίσματος την ημέρα κλεισίματος του Ισολογισμού, όπως αυτή η τιμή προκύπτει από το δελτίο της Τράπεζας της Ελλάδος. Οι συναλλαγματικές διαφορές που προκύπτουν όταν εξοφλούνται υποχρεώσεις σε ξένο νόμισμα ή όταν γίνεται αποτίμηση στο τέλος της χρήσης, καταχωρούνται στο **Λ.81.01.04** «***Συναλλαγματικές διαφορές***» αν είναι πιστωτικές (κέρδος), ή στο **Λ.81.00.04** «***Συναλλαγματικές διαφορές***» αν είναι χρεωστικές (ζημιά).

**51.** «***Γραμμάτια πληρωτέα***» Στον **Λ.51** παρακολουθούνται οι υποχρεώσεις της επιχείρησης, οι οποίες είναι ενσωματωμένες σε τίτλους συναλλαγματικών ή «γραμματίων σε διαταγή». Εγγράφεται στην πίστωση του **Λ.51** το ποσό της συναλλαγματικής ή του γραμματίου με την αποδοχή τους ή την έκδοση και εγγράφεται στη χρέωση με την πληρωμή της συναλλαγματικής ή του γραμματίου. Αν τυχόν δημιουργηθούν συναλλαγματικές διαφορές κατά την εξόφληση των γραμματίων ή συναλλαγματικών ή κατά την αποτίμηση στο τέλος της χρήσης, εφαρμόζονται οι χειρισμοί των συναλλαγματικών διαφορών, όπως προηγούμενα. Οι τόκοι που περιλαμβάνονται στα άληκτα γραμμάτια κατά το τέλος της χρήσης καταχωρούνται στους αντίθετους λογαριασμούς **51.03** «***Μη δεδουλευμένοι τόκοι γραμματίων πληρωτέων σε Ξ.Ν.***» και **51.05** «***Μη δεδουλευμένοι τόκοι γραμματίων*** ***πληρωτέων έκδοσης Ν.Π.Δ.Δ. και Δημόσιων Επιχειρήσεων***» και στον Ισολογισμό εμφανίζονται αφαιρετικά από το συνολικό ποσό των γραμματίων πληρωτέων.

Οι **λογιστικοί χειρισμοί των τόκων** που περιλαμβάνονται στα άληκτα γραμμάτια πληρωτέα είναι οι παρακάτω:

**α)** Στην περίπτωση που οι τόκοι διαχωρίζονται από το κόστος πάγιων ή κυκλοφοριακών στοιχείων, έχουμε τα εξής:

**i)** Οι τόκοι των γραμματίων που γίνονται αποδεκτά και λήγουν εντός της χρήσης, καταχωρούνται απ’ ευθείας στους υπολογαριασμούς του **65.06** «***Τόκοι και έξοδα λοιπών βραχυπρόθεσμων υποχρεώσεων***».

**ii)**Από τους τόκους των γραμματίων, που γίνονται αποδεκτά και λήγουν μετά το τέλος της χρήσης, καταχωρούνται στους υπολογαριασμούς του **65.06** «***Τόκοι και έξοδα λοιπών βραχυπρόθεσμων υποχρεώσεων***» εκείνοι μόνο που αναλογούν στη χρονική περίοδο μέχρι το τέλος της χρήσης, ενώ οι υπόλοιποι τόκοι καταχωρούνται στους αντίθετους λογαριασμούς **51.03** «***Μη δεδουλευμένοι τόκοι γραμματίων πληρωτέων (αντίθ. Λογαριασμός)***», **51.04** και **51.05**.

**iii)** Στο τέλος της κάθε χρήσης, οι δεδουλευμένοι τόκοι των γραμματίων που έληξαν μέσα στη χρήση (για γραμμάτια που έγιναν αποδεκτά σε προηγούμενες χρήσεις) και αναλογούν στη περίοδο μέχρι το τέλος της κλειόμενης χρήσης, μεταφέρονται από τους υπολογαριασμούς 51.03, 51.04, 51.05 στους υπολογαριασμούς **65.06** «***Τόκοι και έξοδα λοιπών βραχυπρόθεσμων υποχρεώσεων***» (διαχωρισμός δεδουλευμένων τόκων).

**β)** Στη περίπτωση που οι τόκοι περιλαμβάνονται στο κόστος προμήθειας πάγιων στοιχείων ή κυκλοφοριακών στοιχείων, ο διαχωρισμός και η εμφάνιση στους αντίθετους λογαριασμούς 51.03, 51.04, 51.05 είναι δυνητικός και ο λογιστικός χειρισμός αφήνεται στη κρίση της κάθε επιχείρησης, με τον όρο ότι δεν θα μεταφέρεται σε αποτελεσματικούς λογαριασμούς εξόδων οι μη δεδουλευμένοι τόκοι γραμματίων πληρωτέων.

# ΙΙ. Εγγραφές

1.

|  |  |  |  |  |
| --- | --- | --- | --- | --- |
| **Λ**ογαριασμός | | | **Χ**ρέωση | **Π**ίστωση |
| 14.00 | Έπιπλα | | 10.000 |  |
| 11.00 | Εγκαταστάσεις κτιρίων – τεχνικά έργα | | 50.000 |  |
| 12.00 | Μηχανήματα | | 20.000 |  |
| 12.01 | Τεχνικές εγκαταστάσεις | | 10.000 |  |
|  | 89.00 | Ισολογισμός ανοίγματος χρήσης |  | 90.000 |

*Ίδρυση ως Ισολογισμός*

**2**.

|  |  |  |  |  |
| --- | --- | --- | --- | --- |
| **Λ**ογαριασμός | | | **Χ**ρέωση | **Π**ίστωση |
| 89.00 | Ισολογισμός ανοίγματος χρήσης | | 90.000 |  |
|  | 40.07 | Κεφάλαιο ατομικών επιχειρήσεων |  | 50.000 |
|  | 50.00 | Προμηθευτές εσωτερικού |  | 20.000 |
|  | 51.00 | Γραμμάτια πληρωτέα σε € |  | 20.000 |

*Ίδρυση ως Ισολογισμός*

## Άσκηση 1η (Έξοδα ίδρυσης και πρώτης εγκατάστασης)

1. Ιδρύεται ατομική επιχείρηση από τον Άλφα που εισφέρει 100.000€, Α.Ε. 21
2. Πληρώνει για την αγορά λογιστικών βιβλίων και φορολογικών στοιχείων 200€ στο βιβλιοπώλη Αγγελόπουλο Νίκο, Τ–Δ.Α. 35
3. Πληρώνει για δημοσίευση στον ημερήσιο τύπο και την τηλεόραση 2.000€ στη διαφημιστική εταιρεία «Ήλιος» Α.Ε. Τ–ΔΑ Νο 67
4. Καταθέτει σε λογαριασμό όψης 40.000€, απόδειξη είσπραξης της Ε.Τ.Ε. Νο 277
5. Καταβάλλει με επιταγή 3.000€ ως εγγύηση στον ιδιοκτήτη του καταστήματος, απόδειξη είσπραξης Νο135 του Κ. Κίτσιου
6. Θεώρησε τα λογιστικά βιβλία και πλήρωσε στη Δ.Ο.Υ. 100€ για χαρτόσημο και 200€ για τη βεβαίωση έναρξης επιτηδεύματος, διπλότυπο είσπραξης Νο1267
7. Κατέθεσε εγγύηση στη Δ.Ε.Η. μετρητά 300€, γραμμάτιο είσπραξης Νο 3355 της Δ.Ε.Η.

Να γίνουν οι εγγραφές των παραπάνω πράξεων

**Λύση**

**Ι. Λογαριασμοί**

**16.10** «***Έξοδα ίδρυσης και πρώτης εγκατάστασης***». Παρακολουθούνται τα έξοδα κατάρτισης και δημοσίευσης του καταστατικού της επιχείρησης, τα έξοδα δημόσιας προβολής της ίδρυσης, τα έξοδα κάλυψης του κεφαλαίου, ο φόρος συγκέντρωσης κεφαλαίων, τα έξοδα εκτύπωσης των μετοχών, τα έξοδα εκπόνησης τεχνικών, εμπορικών και οργανωτικών μελετών, καθώς και τα έξοδα διοίκησης που πραγματοποιούνται μέχρι την έναρξη της εκμετάλλευσης. Στον ίδιο λογαριασμό 16.10 παρακολουθούνται και τα μεταγενέστερα έξοδα, που δημιουργούνται για την επέκταση της δραστηριότητας της επιχείρησης, τα έξοδα ίδρυσης υποκαταστημάτων, τα έξοδα εισαγωγής της επιχείρησης στο Χρηματιστήριο, καθώς και τα έξοδα διαμόρφωσης χώρου σε μισθούμενο ακίνητο.

Τα έξοδα του **Λ**. 16.10 αποσβένονται είτε εφάπαξ κατά το έτος πραγματοποίησής τους, είτε τμηματικά και ισόποσα εντός μιας πενταετίας. Σε νεοδημιουργούμενη επιχείρηση η απόσβεση αρχίζει μετά την έναρξη της παραγωγικής δραστηριότητας. Επίσης αν η επιχείρηση δεν λειτούργησε καθόλου και τέθηκε αμέσως σε εκκαθάριση, δεν καταλογίζονται αποσβέσεις.

**18.11** «***Δοσμένες εγγυήσεις***». Παρακολουθούνται τα ποσά που καταβάλλονται ως εγγύηση, όταν η επιστροφή τους δεν προβλέπεται να πραγματοποιηθεί μέχρι το τέλος της επόμενης χρήσης. Κατά τη σύνταξη του Ισολογισμού, όπως όλες οι μακροπρόθεσμες απαιτήσεις, ο **Λ**.18.11 μεταφέρεται στους λογαριασμούς 33.19 «***Μακροπρόθεσμες απαιτήσεις εισπρακτέες στην επόμενη χρήση σε Ευρώ***» ή 33.20 «***Μακροπρόθεσμες απαιτήσεις εισπρακτέες στην επόμενη χρήση σε Ξένο Νόμισμα***», προκειμένου η απαίτηση να μετατραπεί σε βραχυπρόθεσμη.

**ΙΙ. Εγγραφές**

1.

|  |  |  |  |  |  |  |
| --- | --- | --- | --- | --- | --- | --- |
| **Λ**ογαριασμός | | | | | **Χ**ρέωση | **Π**ίστωση |
| 38 | Χρηματικά διαθέσιμα | | | |  |  |
| 38.00 | | Ταμείο | | | 100.000 |  |
|  | | 40 | Κεφάλαιο | |  |  |
|  | | 40.07 | | Κεφάλαιο ατομικής επιχείρησης |  | 100.000 |

*Εισφορά για ίδρυση της επιχείρησης*

2.

|  |  |  |  |  |  |  |
| --- | --- | --- | --- | --- | --- | --- |
| **Λ**ογαριασμός | | | | | **Χ**ρέωση | **Π**ίστωση |
| 16 | Ασώματες ακινητοποιήσεις και έξοδα πολυετούς απόσβεσης | | | |  |  |
| 16.10 | | Έξοδα ίδρυσης και πρώτης εγκατάστασης | | | 200 |  |
|  | | 38 | Χρηματικά διαθέσιμα | |  |  |
|  | | 38.00 | | Ταμείο |  | 200 |

*Αγορά λογιστικών βιβλίων*

3.

|  |  |  |  |  |  |  |
| --- | --- | --- | --- | --- | --- | --- |
| **Λ**ογαριασμός | | | | | **Χ**ρέωση | **Π**ίστωση |
| 16 | Ασώματες ακινητοποιήσεις και έξοδα πολυετούς απόσβεσης | | | |  |  |
| 16.10 | | Έξοδα ίδρυσης και πρώτης εγκατάστασης | | | 2.000 |  |
|  | | 38 | Χρηματικά διαθέσιμα | |  |  |
|  | | 38.00 | | Ταμείο |  | 2.000 |

*Έξοδα δημοσίευσης στον τύπο*

4.

|  |  |  |  |  |  |  |
| --- | --- | --- | --- | --- | --- | --- |
| **Λ**ογαριασμός | | | | | **Χ**ρέωση | **Π**ίστωση |
| 38 | Χρηματικά διαθέσιμα | | | |  |  |
| 38.03 | | Καταθέσεις όψης σε € | | | 40.000 |  |
|  | | 38 | Χρηματικά διαθέσιμα | |  |  |
|  | | 38.00 | | Ταμείο |  | 40.000 |

*Κατάθεση στην Ε.Τ.Ε.*

5.

|  |  |  |  |  |  |  |  |
| --- | --- | --- | --- | --- | --- | --- | --- |
| **Λ**ογαριασμός | | | | | | **Χ**ρέωση | **Π**ίστωση |
| 18 | Συμμετοχές και λοιπές μακροπρόθεσμες απαιτήσεις | | | | |  |  |
| 18.11 | | Δοσμένες εγγυήσεις | | | |  |  |
| 18.11.00 | | | Εγγυήσεις ενοικίων | | | 3.000 |  |
|  | | | 38 | Χρηματικά διαθέσιμα | |  |  |
|  | | | 38.03 | | Καταθέσεις όψης σε € |  | 3.000 |

*Καταβολή εγγύησης*

6.

|  |  |  |  |  |  |  |
| --- | --- | --- | --- | --- | --- | --- |
| **Λ**ογαριασμός | | | | | **Χ**ρέωση | **Π**ίστωση |
| 16 | Ασώματες ακινητοποιήσεις και έξοδα πολυετούς απόσβεσης | | | |  |  |
| 16.10 | | Έξοδα ίδρυσης και πρώτης εγκατάστασης | | | 300 |  |
|  | | 38 | Χρηματικά διαθέσιμα | |  |  |
|  | | 38.00 | | Ταμείο |  | 300 |

*Καταβολή χαρτόσημου στη Δ.Ο.Υ.*

7.

|  |  |  |  |  |  |  |  |
| --- | --- | --- | --- | --- | --- | --- | --- |
| **Λ**ογαριασμός | | | | | | **Χ**ρέωση | **Π**ίστωση |
| 18 | Συμμετοχές και λοιπές μακροπρόθεσμες απαιτήσεις | | | | |  |  |
| 18.11 | | Δοσμένες εγγυήσεις | | | |  |  |
| 18.11.01 | | | Εγγυήσεις Δ.Ε.Η. | | | 300 |  |
|  | | | 38 | Χρηματικά διαθέσιμα | |  |  |
|  | | | 38.00 | | Ταμείο |  | 300 |

*Καταβολή εγγύησης στη Δ.Ε.Η.*

## Άσκηση 2η

Ο Ισολογισμός τέλους χρήσης 31/12/201Χ της ατομικής επιχείρησης Α. Αναγνώστου έχει ως εξής:

Ισολογισμός της 31ης Δεκεμβρίου 201Χ

|  |  |  |  |  |  |
| --- | --- | --- | --- | --- | --- |
| 14 | Έπιπλα – λοιπός εξοπλισμός | 30.000 | 40 | Κεφάλαιο | 100.000 |
| 20 | Εμπορεύματα | 80.000 | 50 | Προμηθευτές | 20.000 |
| 30 | Πελάτες | 10.000 | 51 | Γραμμάτια πληρωτέα | 40.000 |
| 38 | Χρηματικά διαθέσιμα | 40.000 |  |  |  |
| Σύνολο Ενεργητικού | | 160.000 | Σύνολο Παθητικού | | 160.000 |

Να γίνουν οι εγγραφές ανοίγματος βιβλίων την 1/1/201Χ+1

**Λύση**

**Ι. Λογαριασμοί**

**14** «***Έπιπλα*** *–* ***λοιπός εξοπλισμός***». Βλέπε παράδειγμα **2**ο

**20.** «***Εμπορεύματα***». Εμπορεύματα είναι τα υλικά αγαθά που αποκτώνται από την επιχείρηση με σκοπό τη μεταπώλησή τους. Επίσης εμπορεύματα θεωρούνται και το ηλεκτρικό ρεύμα καθώς και το φωταέριο, όταν αυτά αγοράζονται με σκοπό τη μεταπώλησή τους. Οι αγορές που πραγματοποιούνται κατά τη διάρκεια της χρήσης, καθώς και τα αρχικά και τα τελικά αποθέματα παρακολουθούνται υποχρεωτικά σε χωριστούς δευτεροβάθμιους, τριτοβάθμιους και τεταρτοβάθμιους λογαριασμούς.

Η λειτουργία του **Λ**.**20** έχει ως εξής:

**α)** Χρεώνεται κατά την έναρξη της χρήσης με την αξία των αποθεμάτων της προηγούμενης απογραφής.

**β)** Χρεώνεται κατά τη διάρκεια της χρήσης με την αξία κτήσης των αγοραζόμενων αγαθών, χωριστά ανά συντελεστή Φ.Π.Α..

**γ)** Εγγράφονται στην πίστωση του Λ.**20** οι επιστροφές και οι εκπτώσεις αγορών, ανά συντελεστή Φ.Π.Α., επίσης.

**δ)** Στο τέλος της χρήσης: **i)** Εγγράφουμε στη πίστωση του Λ.**20** την αξία των αρχικών αποθεμάτων και την αξία των αγορών της χρήσης σε χρέωση του **Λ**. **80.00** «***Λογαριασμός γενικής εκμετάλλευσης***» **ii)** Εγγράφουμε στη χρέωση του **Λ. 20** την αξία των τελικών αποθεμάτων και την αξία των επιστροφών και εκπτώσεων σε πίστωση του **Λ**.**80.00** «***Λογαριασμός γενικής εκμετάλλευσης***».

Οι αγορές εμπορευμάτων που πραγματοποιούνται κατά τη διάρκεια της χρήσης, καταχωρούνται στη χρέωση των ειδικών υπολογαριασμών αγορών, ανά συντελεστή Φ.Π.Α., και χωριστά οι εισαγωγές και οι ενδοκοινοτικές αποκτήσεις από τις εγχώριες αγορές, με τη τιμή κτήσης τους, δηλαδή με τη τιμολογιακή αξία προσαυξημένη με τα ειδικά έξοδα αγοράς. Τιμολογιακή δε αξία είναι η αξία που αναγράφεται στα τιμολόγια αγοράς, μειωμένη κατά τις ενδεχόμενες εκπτώσεις που χορηγούνται από τους προμηθευτές και απαλλαγμένη από τους φόρους και τα τέλη. Τα ειδικά έξοδα αγοράς, δηλαδή εκείνα που πραγματοποιούνται κατά τρόπο άμεσο για κάθε συγκεκριμένη αγορά μέχρι τη παραλαβή αποθήκευση των αγαθών (π.χ. δασμοί εισαγωγής) καταχωρούνται απευθείας στη χρέωση των υπολογαριασμών του **Λ**.**20**.

Τα αποθέματα εμπορευμάτων που προέρχονται από αγορές αποτιμώνται στο τέλος κάθε χρήσης στην κατ’ είδος χαμηλότερη τιμή μεταξύ τιμής κτήσης και τρέχουσας τιμής αγοράς. Ως τρέχουσα τιμή αγοράς νοείται η τιμή στην οποία μπορεί να αγοράσει η επιχείρηση τα αγαθά αυτά κατά την ημέρα κλεισίματος του Ισολογισμού. Αν η τρέχουσα τιμή είναι χαμηλότερη από τη τιμή κτήσης αλλά μεγαλύτερη από την καθαρή ρευστοποιήσιμη αξία, τότε η αποτίμηση γίνεται στην καθαρή ρευστοποιήσιμη αξία. Τα αποθέματα αφού αποτιμηθούν, πρώτα στη μικρότερη τιμή μεταξύ τιμής κτήσης και τρέχουσας τιμής ή της καθαρής ρευστοποιήσιμης αξίας, στη συνέχεια καταχωρούνται στο βιβλίο Απογραφών και Ισολογισμών χωριστά κατά είδος, ποιότητα, ποσότητα, τιμή και αξία και γίνεται η κατάταξή τους στις κατηγορίες που αντιστοιχούν στους υπολογαριασμούς του **Λ.20**.

**30** «***Πελάτες***». Στους υπολογαριασμούς του **Λ.30** παρακολουθούνται οι απαιτήσεις και κατ’ εξαίρεση, για λόγους ενιαίας παρακολούθησης, ορισμένες υποχρεώσεις της επιχείρησης έναντι των πελατών της, που απορρέουν από τις πωλήσεις. Ο κάθε πελάτης και γενικότερα η κάθε απαίτηση καταχωρείται χωριστά στο βιβλίο Απογραφών και Ισολογισμών με το υπόλοιπο που έχει στο τέλος της χρήσης.

Στον **Λ.30.00** «***Πελάτες εσωτερικού***» παρακολουθούνται οι απαιτήσεις από πωλήσεις που γίνονται στο εσωτερικό της χώρας, εκτός από τις απαιτήσεις που προέρχονται από πωλήσεις προς το Δημόσιο **Λ**.**30.02**, τα ΝΠΔΔ και Δημόσιες Επιχειρήσεις **Λ**.**30.03**.

Στον **Λ**.**30.01** «***Πελάτες εξωτερικού***» παρακολουθούνται οι απαιτήσεις από πωλήσεις στο εξωτερικό ή σε άλλα κράτη – μέλη της Ε.Ε.. Ο λογαριασμός χρεώνεται με την αξία του τιμολογίου, η οποία έχει μετατραπεί σε Ευρώ με βάση την επίσημη τιμή συναλλάγματος της ημέρας έκδοσης του τιμολογίου. Οι αναλυτικοί λογαριασμοί του **Λ**.**30.01** πρέπει να τηρούνται κατά τέτοιο τρόπο ώστε να προκύπτει η απαίτηση σε ξένο νόμισμα.

Στον **Λ**.**30.05** «***Προκαταβολές πελατών***» παρακολουθούνται οι προκαταβολές που λαμβάνονται από τους πελάτες για παραγγελίες που γίνονται από αυτούς προς την επιχείρηση, όταν αυτή δεν επιθυμεί τη παρακολούθησή τους στους **Λ.30.00, Λ**.30.01. Εγγράφουμε στη πίστωση του **Λ**.30.05 το ποσό της προκαταβολής σε χρέωση του **Λ.38**. Στη συνέχεια με την ολοκλήρωση της παραγγελίας εγγράφουμε στη χρέωση του **Λ**.**30.05** το ποσό της εκτελεσθείσας παραγγελίας σε πίστωση του λογαριασμού του πελάτη.

Στον **Λ**. **30.97** «***Πελάτες επισφαλείς***» παρακολουθούνται οι απαιτήσεις κατά πελατών που η είσπραξή τους γίνεται αμφίβολης ρευστοποίησης, οι οποίες μεταφέρονται από τους υπολογαριασμούς του **Λ.30**.

Στους **Λ**. **30.98** «***Ελληνικό Δημόσιο λογ. Επίδικων απαιτήσεων***» και **Λ.30.99** «***Λοιποί πελάτες λογ. Επίδικων απαιτήσεων***» παρακολουθούνται όσες απαιτήσεις της επιχείρησης μετατρέπονται σε επίδικες. Επί του υπολοίπου που εμφαίνεται στους λογαριασμούς αυτούς επιτρέπονται αποσβέσεις. Ο λογιστικός χειρισμός μιας επίδικης απαίτησης είναι ο παρακάτω: Με το ποσό της νόμιμης απόσβεσης που έχει σχηματισθεί, χρεώνεται ο **Λ**.**44.11** «***Προβλέψεις για επισφαλείς πελάτες***» μέχρι να εξισωθεί και το υπόλοιπο εγγράφεται στη πίστωση του **Λ**.**30.97**. Εφόσον έχει εξισωθεί ο **Λ**.**44.11** στη συνέχεια η απόσβεση για το επιπλέον ποσό του επισφαλούς πελάτη καταχωρείται στη χρέωση του **Λ**.**81.02** «***Έκτακτες ζημιές***» σε πίστωση του λογαριασμού του πελάτη που αποσβένεται. Τελικά το υπόλοιπο του **Λ**.**81.02** μεταφέρεται στη χρέωση του **Λ.86.02** «***Έκτακτα και ανόργανα αποτελέσματα***» προκειμένου να δειχθεί η υφιστάμενη ζημιά.

**38** «***Χρηματικά διαθέσιμα***». Στους υπολογαριασμούς του **Λ.38** παρακολουθούνται τα διαθέσιμα περιουσιακά στοιχεία της επιχείρησης, στα οποία περιλαμβάνονται, εκτός από τα μετρητά και τις εισπρακτέες επιταγές επί λογαριασμών όψης, τα ληξιπρόθεσμα τοκομερίδια, οι καταθέσεις όψης και οι καταθέσεις προθεσμίας εκτός όμως των δεσμευμένων καταθέσεων οι οποίες παρακολουθούνται στους **Λ.33.17** «***Λογαριασμοί δεσμευμένων καταθέσεων σε Ευρώ***» και **Λ.33.18** «***Λογαριασμοί δεσμευμένων καταθέσεων σε Ξ.Ν****.*». Οι επιταγές λήξης εντός λίγων ημερών, δηλαδή εντός του χρονικού ορίου ενημέρωσης των λογιστικών βιβλίων, καταχωρούνται στο **Λ.38**. Αν μια επιταγή λογαριασμού όψης δεν εισπραχθεί και σφραγιστεί, τότε εγγράφουμε στη χρέωση του **Λ.33.91** «***Επιταγές σε καθυστέρηση (σφραγισμένες****)*» το ποσό της σε πίστωση του **Λ.38**, ενώ αν η επιταγή δεν εισπραχθεί αλλά ούτε και σφραγιστεί, τότε εγγράφουμε στη χρέωση του **Λ.30** «***Πελάτες***» σε πίστωση του **Λ.38** «***Χρηματικά διαθέσιμα***».

**40** «***Κεφάλαιο***». Το κεφάλαιο, στις ατομικές επιχειρήσεις εκφράζει την καθαρή της θέση, ενώ στα Νομικά Πρόσωπα αντιπροσωπεύει την ονομαστική αξία των μετοχών ή των εταιρικών μεριδίων ή μεριδίων.

Το μετοχικό κεφάλαιο της ανώνυμης εταιρείας διαιρείται σε μετοχές που δίνονται στους μετόχους της. Το κεφάλαιο αυτό σχηματίζεται **α)** από τις εισφορές που καταβάλλονται κατά τη σύσταση ή μεταγενέστερα κατά την αύξησή του **β)** από την κεφαλαιοποίηση αποθεματικών ή αδιανέμητων κερδών, εφόσον η διάθεση αυτή αποφασίζεται από τη Γενική Συνέλευση.

**Καταβλημένο** κεφάλαιο ονομάζεται το μέρος εκείνο του κεφαλαίου που έχει εισπραχθεί από την ονομαστική αξία των μετοχών ή των εταιρικών μεριδίων.

**Οφειλόμενο** κεφάλαιο λέγεται το μέρος του μετοχικού ή εταιρικού κεφαλαίου που οι μέτοχοι ή οι εταίροι οφείλουν να καταβάλλουν για να εξοφληθεί η αντίστοιχη αξία των μετοχών ή εταιρικών μεριδίων.

Στους λογαριασμούς **40.00, 40.01, 40.02, 40.03, 40.04, 40.05** παρακολουθείται το κεφάλαιο των Α.Ε.

Στον λογαριασμό **40.06** «*Εταιρικό κεφάλαιο*» παρακολουθείται το κεφάλαιο των λοιπών εταιρειών εκτός Α.Ε.

Στον **Λ.40.07** «***Κεφάλαιο ατομικών επιχειρήσεων***», όπως προαναφέρθηκε, παρακολουθείται το κεφάλαιο που καταθέτει ο επιχειρηματίας στην ατομική του επιχείρηση.

**50** «***Προμηθευτές***» βλέπε Παράδειγμα **3**ο

**51** «***Γραμμάτια πληρωτέα***» βλέπε Παράδειγμα **3**ο

**ΙΙ. Εγγραφές**

1.

|  |  |  |  |  |  |
| --- | --- | --- | --- | --- | --- |
| **Λ**ογαριασμός | | | | **Χ**ρέωση | **Π**ίστωση |
| 14 | Έπιπλα | | | 30.000 |  |
| 20 | Εμπορεύματα | | | 80.000 |  |
| 30 | Πελάτες | | | 10.000 |  |
| 38 | Χρηματικά διαθέσιμα | | | 40.000 |  |
|  | 89 | Ισολογισμός | |  |  |
|  | 89.00 | | Ισολογισμός ανοίγματος χρήσης |  | 160.000 |

*Ως Ισολογισμός31/12/201Χ*

**2**.

|  |  |  |  |  |  |
| --- | --- | --- | --- | --- | --- |
| **Λ**ογαριασμός | | | | **Χ**ρέωση | **Π**ίστωση |
| 89 | Ισολογισμός | | |  |  |
| 89.00 | | Ισολογισμός ανοίγματος χρήσης | | 160.000 |  |
|  | | 40 | Κεφάλαιο |  | 100.000 |
|  | | 50 | Προμηθευτές |  | 20.000 |
|  | | 51 | Γραμμάτια πληρωτέα |  | 40.000 |

*Ως Ισολογισμός 31/12/201Χ*

## Άσκηση 3η

Κατά το μήνα Ιούλιο 201Χ η εμπορική επιχείρηση «Άλφα» πραγματοποίησε τις παρακάτω πράξεις:

1. Αγορές εμπορευμάτων από το εσωτερικό 2.000€, με συντελεστή Φ.Π.Α. 23% και με πλήρες δικαίωμα έκπτωσης του Φ.Π.Α., με μετρητά. Τ–ΔΑ 45
2. Πωλήσεις εμπορευμάτων στο εσωτερικό στον πελάτη Δ. Δημητρίου αντί 5.000€, με συντελεστή Φ.Π.Α. 23%. Τ–ΔΑ 62.

Να γίνουν οι εγγραφές

Να αποδοθεί ο Φ.Π.Α. του μηνός Ιουλίου 201Χ

**Λύση**

**Ι. Λογαριασμοί**

**54.** «***Υποχρεώσεις από φόρους* – *τέλη***». Στους υπολογαριασμούς του Λ**.54** παρακολουθούνται οι υποχρεώσεις της επιχείρησης για τους φόρους και τα τέλη προς το Ελληνικό Δημόσιο, τους Δήμους και τους λοιπούς Οργανισμούς Δημόσιου Δίκαιου. Στον **Λ.54.00** «***Φόρος Προστιθέμενης Αξίας***» παρακολουθείται ο Φ.Π.Α. αγορών πωλήσεων, δαπανών και παγίων κυρίως σε τεταρτοβάθμιους αναλυτικούς λογαριασμούς**[Α.[[2]](#footnote-2)]** . Η ανάπτυξη του **Λ.54.00** πρέπει να είναι τέτοια που να παρέχεται η δυνατότητα και να δίνονται οι σχετικές πληροφορίες τόσο προς τη διοίκηση της επιχείρησης για τη λήψη των επιχειρηματικών αποφάσεων, όσο και για φορολογικούς λόγους π.χ. για τη συμπλήρωση των εντύπων φορολογίας εισοδήματος.

**ΙΙ. Εγγραφές**

1.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Λ**ογαριασμός | | | | | | | **Χ**ρέωση | **Π**ίστωση |
| 20 | Εμπορεύματα | | | | | |  |  |
| 20.01 | | Αγορές εμπορευμάτων εσωτερικού | | | | |  |  |
| 20.01.23 | | | Αγορές εμπορευμάτων με Φ.Π.Α. 23% | | | | 2.000 |  |
| 54 | Υποχρεώσεις από φόρους – τέλη | | | | | |  |  |
| 54.00 | | Φόρος Προστιθέμενης Αξίας | | | | |  |  |
| 54.00.20 | | | Φ.Π.Α. εισροών | | | |  |  |
| 54.00.20.04 | | | | Φ.Π.Α. εισροών εσωτερικού 23% | | | 460 |  |
|  | | | 38 | | Χρηματικά διαθέσιμα | |  |  |
|  | | | 38.00 | | | Ταμείο |  | 2.460 |

*Αγορά εμπορευμάτων*

2.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | | **Χ**ρέωση | **Π**ίστωση |
| 30 | Πελάτες | | | | | | | |  |  |
| 30.00 | | Πελάτες εσωτερικού | | | | | | |  |  |
| 30.00.00 | | | Δ. Δημητρίου | | | | | | 6.150 |  |
|  | | 70 | | Πωλήσεις εμπορευμάτων | | | | |  |  |
|  | | 70.00 | | | Πωλήσεις εσωτερικού | | | |  |  |
|  | | 70.00.23 | | | | | Πωλήσεις με Φ.Π.Α. 23% | |  | 5.000 |
|  | | 54 | | Υποχρεώσεις από φόρους – τέλη | | | | |  |  |
|  | | 54.00 | | | Φόρος Προστιθέμενης Αξίας | | | |  |  |
|  | | 54.00.70 | | | | Φ.Π.Α. εκροών | | |  |  |
|  | | 54.00.70.04 | | | | | | Φ.Π.Α. πωλήσεων εσωτερικού 23% |  | 1.150 |

*Πώληση εμπορευμάτων*

3.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | | **Χ**ρέωση | **Π**ίστωση |
| 54 | Υποχρεώσεις από φόρους – τέλη | | | | | | | |  |  |
| 54.00 | | Φόρος Προστιθέμενης Αξίας | | | | | | |  |  |
| 54.00.70 | | | Φ.Π.Α. εκροών | | | | | |  |  |
| 54.00.70.04 | | | | Φ.Π.Α. πωλήσεων εσωτερικού 23% | | | | | 1.150 |  |
|  | | | 54 | | Υποχρεώσεις από φόρους – τέλη | | | |  |  |
|  | | | 54.00 | | | Φόρος Προστιθέμενης Αξίας | | |  |  |
|  | | | 54.00.99 | | | | Απόδοση – εκκαθάριση Φ.Π.Α. | |  |  |
|  | | | 54.00.99.07 | | | | | Φ.Π.Α. μηνός Ιουλίου |  | 1.150 |

*Μεταφορά Φ.Π.Α. πωλήσεων σε εκκαθάριση*

4.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | | **Χ**ρέωση | **Π**ίστωση |
| 54 | Υποχρεώσεις από φόρους – τέλη | | | | | | | |  |  |
| 54.00 | | Φόρος Προστιθέμενης Αξίας | | | | | | |  |  |
| 54.00.99 | | | Απόδοση – εκκαθάριση Φ.Π.Α. | | | | | |  |  |
| 54.00.99.07 | | | | Φ.Π.Α. μηνός Ιουλίου | | | | | 460 |  |
|  | | | 54 | | Υποχρεώσεις από φόρους – τέλη | | | |  |  |
|  | | | 54.00 | | | Φόρος Προστιθέμενης Αξίας | | |  |  |
|  | | | 54.00.20 | | | | Φ.Π.Α. εισροών | |  |  |
|  | | | 54.00.20.04 | | | | | Φ.Π.Α. αγορών εσωτερικού 23% |  | 460 |

*Μεταφορά Φ.Π.Α. αγορών σε εκκαθάριση*

5.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Λ**ογαριασμός | | | | | | | **Χ**ρέωση | **Π**ίστωση |
| 54 | Υποχρεώσεις από φόρους – τέλη | | | | | |  |  |
| 54.00 | | Φόρος Προστιθέμενης Αξίας | | | | |  |  |
| 54.00.99 | | | Απόδοση – εκκαθάριση Φ.Π.Α. | | | |  |  |
| 54.00.99.07 | | | | Φ.Π.Α. μηνός Ιουλίου | | | 690 |  |
|  | | | 38 | | Χρηματικά διαθέσιμα | |  |  |
|  | | | 38.00 | | | Ταμείο |  | 690 |

*Πληρωμή Φ.Π.Α. Ιουλίου 201Χ*

# ΠΑΡΑΡΤΗΜΑ

## ΠΕΡΙ ΑΠΟΣΒΕΣΕΩΝ ΠΑΓΙΩΝ ΠΕΡΙΟΥΣΙΑΚΩΝ ΣΤΟΙΧΕΙΩΝ[Α.[[3]](#footnote-3)] (Α΄ μέρος)

### Έννοια των αποσβέσεων και κανόνες καταλογισμού τους

Απόσβεση είναι η λογιστική απεικόνιση και ο καταλογισμός σε βάρος κάθε χρήσης, της βαθμιαίας μείωσης της αποσβεστέας αξίας ενός αποσβέσιμου πάγιου περιουσιακού στοιχείου, που υπολογίζεται με βάση την ωφέλιμη διάρκεια ζωής του και επέρχεται από τη χρήση του, την πάροδο του χρόνου και την οικονομική του απαξίωση.

Οι συντάκτες του Ε.Γ.Λ.Σ., για ευνόητους λόγους, αναγκάστηκαν να μην απομακρυνθούν από τις βασικές ρυθμίσεις της φορολογικής νομοθεσίας, και έτσι υιοθετήθηκαν οι πρόσθετες αποσβέσεις[Α.[[4]](#footnote-4)] . Οι πρόσθετες αποσβέσεις ίσχυσαν μέχρι την 15η/4/1998, ημερομηνία έναρξης ισχύος του Ν.2601/1998, από τις διατάξεις του οποίου δεν προβλέπονται πρόσθετες αποσβέσεις. Παρόμοια με το Ν.3299/2004 που αντικατέστησε το Ν.2601/1998 δεν προβλέπεται η διενέργεια πρόσθετων αποσβέσεων.

Με τα άρθρα 2 και 13 του Π.Δ. 100/1998 αρχικά και στη συνέχεια του Π.Δ. 299/2003, όμως, παρέχεται η ευχέρεια «για τα καινούργια μηχανήματα και τον λοιπό πάγιο μηχανολογικό ή τεχνικό εξοπλισμό παραγωγής» οι αποσβέσεις να διενεργούνται με τη φθίνουσα μέθοδο απόσβεσης και να υπολογίζονται ως εξής: τα ποσοστά των αποσβέσεων της σταθερής μεθόδου πολλαπλασιάζονται επί το συντελεστή 3 και οι προκύπτοντες συντελεστές απόσβεσης εφαρμόζονται επί της εκάστοτε αναπόσβεστης αξίας.

Τα όσα υιοθετεί το Ε.Γ.Λ.Σ., περί των αποσβέσεων των ενσώματων πάγιων περιουσιακών στοιχείων, είναι κατ’ ανάγκη επηρεασμένα από τις ισχύουσες διατάξεις της φορολογικής νομοθεσίας και συνοψίζονται στα εξής:

1. Για τον υπολογισμό των αποσβέσεων εφαρμόζεται η μέθοδος της σταθερής απόσβεσης και παρέχεται η ευχέρεια να μη λαμβάνεται υπόψη η υπολειμματική αξία εφόσον, κατά την κρίση της οικονομικής μονάδας, δεν είναι αξιόλογη. Στην πράξη δεν λαμβάνεται υπόψη η υπολειμματική αξία γιατί δεν αναγνωρίζεται φορολογικά. Από τη χρήση 1998 υιοθετήθηκε με το νέο Π.Δ. 100/1998 και 299/2003 και φθίνουσα μέθοδος απόσβεσης.
2. Οι αποσβέσεις υπολογίζονται με βάση τους προβλεπόμενους, από τη νομοθεσία, συντελεστές ετήσιας τακτικής απόσβεσης για κάθε κατηγορία αποσβέσιμων πάγιων στοιχείων. Από τη χρήση 1998 εφαρμόζονται οι συντελεστές του Π.Δ. 100/1998 και από χρήσεις που αρχίζουν από 1/1/2003 και μετά οι συντελεστές του Π.Δ. 299/2003. Οι συντελεστές αυτοί θεωρούνται, κατά τεκμήριο, ότι καλύπτουν τη φυσική φθορά και την οικονομική απαξίωση των οικείων στοιχείων.
3. Δεν επιτρέπεται ο λογισμός των αποσβέσεων με συντελεστές μεγαλύτερους της νομοθεσίας. Επίσης, δεν επιτρέπεται ο λογισμός των αποσβέσεων με συντελεστές μικρότερους.
4. Η διενέργεια αποσβέσεων για κάθε έτος είναι υποχρεωτική, ανεξάρτητα από την ύπαρξη ή μη κερδών. Η διενέργεια αποσβέσεων ξεκινά από τη στιγμή που το πάγιο περιουσιακό στοιχείο αρχίζει να χρησιμοποιείται ή να λειτουργεί και διακόπτεται, από τη στιγμή που το σύνολο των διενεργημένων αποσβέσεων, για κάθε πάγιο στοιχείο, γίνει όσο με την αποσβεστέα αξία του, ανεξάρτητα από το αν εξακολουθεί η παραγωγική χρησιμοποίησή του.
5. Οι αποσβέσεις των πάγιων στοιχείων τα οποία παραμένουν σε αδράνεια, για συνεχές χρονικό διάστημα πέρα των έξι μηνών, υπολογίζονται με μειωμένους συντελεστές, σύμφωνα με τις σχετικές ρυθμίσεις της νομοθεσίας. Μέχρι σήμερα, πάντως, τέτοιες ρυθμίσεις δεν έχουν υιοθετηθεί από τη νομοθεσία και έτσι «αποσβέσεις αδράνειας» δεν αναγνωρίζονται για έκπτωση από τα φορολογητέα έσοδα, εκτός αν η αδράνεια είναι πρόσκαιρη προς διενέργεια π.χ. αδράνεια λόγω επισκευών.
6. Από τις αποσβέσεις που διενεργούνται σε κάθε χρήση, οι τακτικές (βασικές) καταχωρούνται στη χρέωση του Λ.86 «*Αποσβέσεις πάγιων στοιχείων ενσωματωμένες στο λειτουργικό κόστος*» και βαρύνουν το λειτουργικό κόστος (δηλαδή τις λειτουργίες παραγωγής, διοίκησης, ερευνών – ανάπτυξης και διάθεσης), ενώ οι προβλεπόμενες από τη φορολογική νομοθεσία, με τη μορφή αναπτυξιακών κινήτρων, πρόσθετες (επιταχυνόμενες) αποσβέσεις, καταχωρούνται στη χρέωση του Λ.85 «*Αποσβέσεις πάγιων στοιχείων μη ενσωματωμένες στο λειτουργικό κόστος*» και βαρύνουν τα αποτελέσματα χρήσης.
7. Οι διενεργούμενες αποσβέσεις καταχωρούνται σε πίστωση αντίθετων λογαριασμών που είναι ενταγμένοι στον τελευταίο δευτεροβάθμιο (τον 99) κάθε τριτοβάθμιου. Συγκεκριμένα, ο τελευταίος δευτεροβάθμιος (δηλαδή οι Λ.10.99, Λ.11.99, Λ.12.99, Λ.13.99, Λ.14.99 και Λ.16.99) των πρωτοβάθμιων Λ.10–14 και Λ.16 είναι ο αντίθετος λογαριασμός, στου οποίου την πίστωση εγγράφονται οι αποσβεσμένες αξίες όλων των προηγούμενων δευτεροβάθμιων λογαριασμών (δηλαδή των 00–98) αναλυόμενος σε τριτοβάθμιους που είναι οι αντίστοιχοι των απεικονιζόντων τα αποσβενόμενα πάγια στοιχεία δευτεροβάθμιων λογαριασμών. Η χρέωση που διενεργείται αντικρύζεται στους Λ.66 ή του Λ.85 ανάλογα από το είδος της απόσβεσης (ενσωματωμένη στο λειτουργικό κόστος – τακτική – ή μη ενσωματωμένη).
8. **Αποστολή των αποσβέσεων**

Η αξία του πάγιου εξοπλισμού (δηλαδή των ενσώματων και άυλων πάγιων περιουσιακών στοιχείων), οποιασδήποτε οικονομικής μονάδας, υπόκειται σε συνεχή βαθμιαία μείωση, οφειλόμενη σε:

1. Φθορά που ονομάζεται *λειτουργική φθορά* και προέρχεται από τη χρησιμοποίηση των πάγιων περιουσιακών στοιχείων ως μέσων δράσης της οικονομικής μονάδας .
2. Φθορά που λέγεται *χρονική φθορά* και προέρχεται από την πάροδο του χρόνου και μόνο
3. Οικονομική απαξίωση, προερχόμενη από τις συνεχείς επιστημονικές και τεχνολογικές προόδους, οι οποίες έχουν ως αποτέλεσμα την κατασκευή προηγμένης τεχνολογίας νέων και αποδοτικότερων μηχανημάτων, με τα οποία παράγονται προϊόντα ή υπηρεσίες χαμηλότερου κόστους ή βελτιωμένης ποιότητας, με συνέπεια την πρόωρη αχρήστευση του πάγιου εξοπλισμού. Αυτή η πρόωρη αχρήστευση πάγιου εξοπλισμού πολλές φορές προέρχεται και από την αλλαγή της μόδας, εξαιτίας της οποίας τα παραγόμενα προϊόντα δεν αγοράζονται πλέον από τους καταναλωτές.

Η παραπάνω βαθμιαία μείωση της αξίας του πάγιου εξοπλισμού της επιχείρησης, συνεπάγεται και τη βαθμιαία μείωση της περιουσίας της, η οποία όμως αποκαθίσταται με το μηχανισμό των αποσβέσεων του πάγιου εξοπλισμού και έτσι η περιουσία της επιχείρησης παραμένει ανέπαφη. Η επιχείρηση μπορεί να διαθέτει τα χρηματικά ποσά που συγκεντρώνονται με τον μηχανισμό των αποσβέσεων και να αντικαθιστά έγκαιρα τα επιμέρους πάγια περιουσιακά της στοιχεία, καθόσον αν η έγκαιρη αυτή αντικατάσταση δεν συνέβαινε θα είχε ως αποτέλεσμα τη μη δυνατότητα συνέχισης της παραγωγικής διαδικασίας της επιχείρησης. Επομένως, σύμφωνα με τα παραπάνω εκτεθέντα, γίνεται φανερό ότι η διενέργεια των αποσβέσεων εκ μέρους της επιχείρησης αποτελεί βασική προϋπόθεση επιβίωσης της οικονομικής μονάδας.

Η προηγούμενη προφανής αιτιολόγηση περί σπουδαιότητας των αποσβέσεων των πάγιων περιουσιακών στοιχείων, έχει αγνοηθεί επί μακρόν από τους αρμόδιους του υπουργείου οικονομικών, μάλιστα δε με τη διάταξη του άρθρου 10 παρ. 11 του φορολογικού νόμου 2065/1992, που εντάχθηκε στο άρθρο 31 του Ν.2238/1994 και ίσχυσε μέχρι την 30η/12/1997, είχε οριστεί ότι η διενέργεια των τακτικών αποσβέσεων είναι προαιρετική για ισολογισμούς που κλείνουν μετά την 30η Δεκεμβρίου 1992. Η διάταξη αυτή ήταν παντελώς αντίθετη με τις προερχόμενες από την 4η οδηγία της (τότε) ΕΟΚ διατάξεις του κωδικοποιημένου νόμου 2190/1920 «*περί ανωνύμων εταιρειών*», οι οποίες απαιτούν ρητά την υποχρεωτικότητα την κατ’ έτος διενέργεια αποσβέσεων, έτσι ώστε να καλύπτουν «την ετήσια μείωση της αξίας καθενός από τα πάγια περιουσιακά στοιχεία, που οφείλεται τόσο στη χρησιμοποίησή τους, όσο και στην πάροδο του χρόνου και στην οικονομική απαξίωσή τους».

Τονίζεται, επίσης, ότι η μη διενέργεια των αποσβέσεων οδηγεί στην αντίστοιχη και ισόποση (με τις αποσβέσεις) εικονική αύξηση των ετήσιων κερδών, των οποίων η διανομή στους μετόχους και στο δημόσιο, με τη μορφή μερίσματος και φόρων, ουσιαστικά συνεπάγεται τη διανομή των κεφαλαίων της οικονομικής μονάδας, γεγονός που θα έχει μακροπρόθεσμη συνέπεια την χρεοκοπία και την καταστροφή της, ως οικονομική οντότητα, αλλά όχι και των μετόχων της οι οποίοι θα έχουν εισπράξει «νομότυπα» όχι μόνο τα ίδια κεφάλαιά της, αλλά και τα ξένα κεφάλαια τρίτων (δανειακά κεφάλαια, κεφάλαια πιστώσεων κλπ).

Η υποχρεωτικότητα των αποσβέσεων είναι αντικείμενο πλέον του άρθρου 31 Ν.2238/1994, ενώ επιπρόσθετα ορίζονται και οι λεπτομέρειες εφαρμογής τους για ισολογισμούς που κλείνουν από 30η Δεκεμβρίου 1997. Σε αντίθετη περίπτωση μη διενέργειας των αποσβέσεων, έστω μιας χρονικής περιόδου, χάνεται το δικαίωμα της διενέργειας και για τα επόμενα χρόνια. Επίσης με το ίδιο άρθρο, δίνεται η δυνατότητα στις νέες επιχειρήσεις να διενεργούν στις τρείς πρώτες χρήσεις αποσβέσεις με μειωμένους συντελεστές κατά 50% με την προϋπόθεση ότι ο συντελεστής που θα επιλεγεί να εφαρμόζεται παγίως. H νομολογία περί αποσβέσεων εκσυγχρονίζεται συνέχεια και σήμερα ορίζεται με το άρθρο 9 Ν.3296/2004, από 1/1/2005 και μετά, ότι για τα πάγια περιουσιακά στοιχεία της ίδιας κατηγορίας οι επιχειρήσεις μπορούν να επιλέγουν και να χρησιμοποιούν οποιοδήποτε ενδιάμεσο συντελεστή απόσβεσης μεταξύ των προβλεπόμενων ανώτερων και κατώτερων.

### Μητρώο ενσώματων πάγιων περιουσιακών στοιχείων

**α)** **Περιεχόμενο μητρώου**. Για τη διαχειριστική παρακολούθηση κάθε ενσώματου πάγιου στοιχείου και για τη λογιστική παρακολούθηση της αξίας κτήσης του και των αποσβέσεών του και γενικότερα της τύχης του, τηρείται μητρώο πάγιων περιουσιακών στοιχείων, το οποίο αποτελεί την τελευταία ανάλυση των λογαριασμών των πάγιων περιουσιακών στοιχείων και από το οποίο πρέπει να προκύπτουν, τουλάχιστον, τα στοιχεία που προβλέπει η παράγραφος 2.2.103 του Ε.Γ.Λ.Σ.. Τονίζεται ότι το μητρώο τηρείται μόνον εσωλογιστικά, δηλαδή αποτελεί την τελευταία βαθμίδα λογαριασμών των παγίων.

Ειδικότερα η παράγραφος 2.2.103 του Ε.Γ.Λ.Σ. ορίζει τα ακόλουθα:

«Από το μητρώο παγίων στοιχείων, οι λεπτομέρειες και ο τρόπος τήρησης του οποίου αφήνονται στην κρίση της οικονομικής μονάδας, πρέπει να προκύπτουν τουλάχιστον τα παρακάτω στοιχεία:

1. Τα στοιχεία που εξατομικεύουν το είδος του παγίου (ονοματολογία και διακριτικά στοιχεία του)
2. Τα στοιχεία της λογιστικής του εντάξεως (τίτλοι και κωδικοί αριθμοί του πρωτοβάθμιου και του λογαριασμού της τελευταίας βαθμίδας).
3. Η αιτιολογία και τα σχετικά στοιχεία κτήσης του, η αρχική αξία κτήσης του και οι μεταβολές αυτής.
4. Ο τόπος εγκατάστασής του ή ο τρίτος στις εγκαταστάσεις του οποίου τυχόν βρίσκεται.
5. Η ημερομηνία κατά την οποία άρχισε η χρησιμοποίησή του ή η λειτουργία του, καθώς και η ημερομηνία που τυχόν τέθηκε σε αδράνεια.
6. Η τυχόν κτήση του με ευεργετική φορολογική διάταξη
7. Ο κωδικός αριθμός της τελευταίας βαθμίδας του λογαριασμού αποσβέσεων.
8. Οι λογισμένες αποσβέσεις (συντελεστής και ποσά) και τα στοιχεία της λογιστικής του εγγραφής (α/α παραστατικού, ημερομηνία), καθώς και οι αντιλογισμένες αποσβέσεις, π.χ. σε περίπτωση πώλησης ή καταστροφής.
9. Τα στοιχεία και η αιτία του τερματισμού της παραγωγικής του ζωής (π.χ. εκποίηση, διάλυση ή καταστροφή).

Με σκοπό να αντιμετωπισθούν δυσχέρειες που ενδεχόμενα θα ανακύψουν κατά

την υποχρεωτική τήρηση του μητρώου παγίων παρέχεται η δυνατότητα τήρησής του κατά ομοειδείς ομάδες (π.χ. πάγια του Λ.14 που κτήθηκαν κατά τη διάρκεια του ιδίου μήνα παρακολουθούνται σε μια ατομική μερίδα), με την προϋπόθεση ότι το συγκεκριμένο πάγιο όταν κρίνεται αναγκαίο να είναι δυνατόν να εξατομικεύεται»

**β)** **Τρόπος τήρησης του μητρώου ενσώματων πάγιων στοιχείων**.

Σύμφωνα με τις βασικές αρχές της λογιστικής και τις νομοθετημένες υποχρεώσεις, όπως προαναφέρθηκε, το μητρώο παγίων αποτελεί την τελευταία βαθμίδα λογαριασμών των παγίων.

Από τον κανόνες της λογιστικής προκύπτει σαφώς ότι το μητρώο παγίων είναι έμμεσα αναλυτικό καθολικό των Λ.10–14 το οποίο με τη σειρά του συνεπάγεται ότι θα πρέπει να τηρείται σύμφωνα με τους κανόνες της αξιόπιστης διπλογραφικής μεθόδου, ώστε να εξασφαλίζεται ο αυτόματος αριθμητικός έλεγχος της ορθής ενημέρωσης των λογαριασμών.

1. **Παραδείγματα αποσβέσεων πάγιων περιουσιακών στοιχείων**

**Παράδειγμα 1**ο. Η επιχείρηση Κάπα ΑΕ αγοράζει με συμβολαιογραφικό έγγραφο ένα διαμέρισμα 100 τ.μ., την 13η/7/201Χ, από τον εργολάβο Α. Άλφα, κείμενου επί της οδού Ηπείρου 10 στη Λάρισα. Η αξία του διαμερίσματος συμφωνήθηκε στα €125.000. Από το ποσό αυτό καταβλήθηκαν με μετρητά €50.000 και για το υπόλοιπο ποσό η «Κάπα» ΑΕ έλαβε την ημέρα κτήσης από την τράπεζα «Βήτα» με επιτόκιο 12% ετησίως εξοφλητέο σε 10 έτη. Η πρώτη δόση θα καταβληθεί την 15η/1/201Χ+1.

Κατά την υπογραφή του συμβολαίου καταβλήθηκαν τα εξής ποσά

1. Φόρος μεταβίβασης €17.500 επί της εκτιμούμενης αξίας €200.000 από τη Δ.Ο.Υ. του ακινήτου.
2. Χαρτόσημο και λοιπά έξοδα που αναγράφονται στο συμβόλαιο €550.
3. Ακαθάριστη αμοιβή του συμβολαιογράφου Δ. Δέλτα €2.500. Από το ποσό αυτό αφαιρείται ο φόρος ελευθερίου επαγγέλματος 20% και το καθαρό ποσό που προκύπτει ανέρχεται σε €2.000.
4. Καταβάλλεται στον δικηγόρο Ε. Έψιλον το ποσό των €500 ως έξοδα που πραγματοποίησε για την του διαμερίσματος. Επίσης, καταβάλλεται στον Ε. Έψιλον το ποσό της αμοιβής του που αναλύεται ως εξής: Ακαθάριστη αμοιβή: €1.000 – 20% φόρος = €800 καθαρή αμοιβή του.

Επισημαίνεται ότι ο συντελεστής απόσβεσης του ακινήτου είναι 8% ετησίως.

Να γίνουν οι λογιστικές εγγραφές που αφορούν το ακίνητο μέχρι την ημερομηνία κλεισίματος του ισολογισμού.

**Λύση**

Με τη συμφωνηθείσα (όχι την εκτιμώμενη από τη Δ.Ο.Υ.) αξία γίνεται η εγγραφή:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Λ**ογαριασμός | | | | | | | **Χ**ρέωση | **Π**ίστωση |
| 11 | Κτίρια – εγκαταστάσεις κτιρίων | | | | | |  |  |
| 11.00 | | Κτίρια | | | | |  |  |
| 11.00.00 | | | Διαμέρισμα, οδός Ηπείρου 10 Λάρισα | | | | 125.000 |  |
|  | | 50 | | Προμηθευτές | | |  |  |
|  | | 50.00 | | | Προμηθευτές εσωτερικού | |  |  |
|  | | 50.00.00 | | | | Α. Άλφας |  | 125.000 |

*Αγορά διαμερίσματος ως συμβόλαιο ...*

Για το ληφθέν από την Κάπα ΑΕ δάνειο €75.000, γίνεται η εγγραφή:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Λ**ογαριασμός | | | | | | | **Χ**ρέωση | **Π**ίστωση |
| 38 | Χρηματικά διαθέσιμα | | | | | |  |  |
| 38.03 | | Καταθέσεις όψης σε Ευρώ | | | | |  |  |
| 38.03.00 | | | Τράπεζα ... λογαριασμός όψης Νο123 | | | | 75.000 |  |
|  | | 45 | | Μακροπρόθεσμες υποχρεώσεις | | |  |  |
|  | | 45.10 | | | Τράπεζες – λογαριασμοί μακροπρόθεσμων υποχρεώσεων | |  |  |
|  | | 45.10.00 | | | | Τράπεζα Βήτα |  | 75.000 |

*Είσπραξη δανείου από τράπεζα Βήτα*

Με το ποσό των €50.000 που καταβάλλονται στον εργολάβο, έχουμε:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Λ**ογαριασμός | | | | | | | **Χ**ρέωση | **Π**ίστωση |
| 50 | Προμηθευτές | | | | | |  |  |
| 50.00 | | Προμηθευτές εσωτερικού | | | | |  |  |
| 50.00.00 | | | Α. Άλφας | | | | 50.000 |  |
|  | | 38 | | Χρηματικά διαθέσιμα | | |  |  |
|  | | 38.03 | | | Καταθέσεις όψης σε Ευρώ | |  |  |
|  | | 38.03.00 | | | | Τράπεζα ... λογαριασμός όψης Νο123 | | 50.000 |

*Πληρωμή του εργολάβου*

Για την πληρωμή του φόρου μεταβίβασης και των λοιπών εξόδων, πλην των αμοιβών συμβολαιογράφου και δικηγόρου, γίνεται η εγγραφή:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Λ**ογαριασμός | | | | | | | **Χ**ρέωση | **Π**ίστωση |
| 16 | Ασώματες ακινητοποιήσεις και έξοδα πολυετούς απόσβεσης | | | | | |  |  |
| 16.14 | | Έξοδα κτήσης ακινητοποιήσεων | | | | |  |  |
| 16.14.00 | | | Έξοδα κτήσης κτιρίων | | | | 18.550 |  |
|  | | 38 | | Χρηματικά διαθέσιμα | | |  |  |
|  | | 38.03 | | | Καταθέσεις όψης | |  |  |
|  | | 38.03.00 | | | | Τράπεζα ...λογαριασμός Νο123 | | 18.550 |

*Φόρος μεταβίβασης και λοιπά έξοδα αγοράς*

Ενώ για την αμοιβή και την παρακράτηση φόρου του συμβολαιογράφου, πραγματοποιούνται οι παρακάτω δύο εγγραφές:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | **Χ**ρέωση | **Π**ίστωση |
| 16 | Ασώματες ακινητοποιήσεις και έξοδα πολυετούς απόσβεσης | | | | | | |  |  |
| 16.14 | | Έξοδα κτήσης ακινητοποιήσεων | | | | | |  |  |
| 16.14.00 | | | Έξοδα κτήσης κτιρίων | | | | | 2.500 |  |
|  | | 53 | | Πιστωτές διάφοροι | | | |  |  |
|  | | 53.08 | | | Δικαιούχοι αμοιβών | | |  |  |
|  | | 53.08.01 | | | | Αμοιβές ελευθέρων επαγγελματιών | | |  |
|  | | 53.08.01.00 | | | | | Δ. Δέλτας | | 2.500 |

*Αμοιβή συμβολαιογράφου*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | | **Χ**ρέωση | **Π**ίστωση |
| 53 | Πιστωτές διάφοροι | | | | | | | |  |  |
| 53.08 | | Δικαιούχοι αμοιβών | | | | | | |  |  |
| 53.08.01 | | | Αμοιβές ελευθέρων επαγγελματιών | | | | | |  |  |
| 53.08.01.00 | | | | | Δ. Δέλτας | | | | 500 |  |
|  | | | | 54 | | Υποχρεώσεις από φόρους – τέλη | | |  |  |
|  | | | | 54.04 | | | Φόροι – τέλη αμοιβών τρίτων | |  |  |
|  | | | | 54.04.00 | | | | Φόρος αμοιβών ελεύθερων επαγγελματιών | | 500 |

*Παρακράτηση φόρου αμοιβών τρίτων*

Για την αμοιβή και την παρακράτηση φόρου του δικηγόρου γίνεται παρόμοια εγγραφή.

Για την καταβολή στη Δ.Ο.Υ. των παρακρατούμενων φόρων (συμβολαιογράφου και δικηγόρου), αποστέλλεται, μέσω TAXISNET, η προσωρινή δήλωση φόρου αμοιβών ελευθέρων επαγγελματιών και με την πληρωμή του φόρου αυτού (που ανέρχεται στο ποσό των €700), γίνεται η παρακάτω εγγραφή:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | **Χ**ρέωση | | **Π**ίστωση |
| 54 | Υποχρεώσεις από φόρους – τέλη | | | | | | |  | |  |
| 54.04 | | Φόροι – τέλη αμοιβών τρίτων | | | | | |  | |  |
| 54.04.00 | | | | Φόρος αμοιβών ελεύθερων επαγγελματιών | | | | | 700 |  |
|  | | | 38 | | Χρηματικά διαθέσιμα | | | | |  |
|  | | | 38.03 | | | Καταθέσεις όψης | | | |  |
|  | | | 38.03.00 | | | | Τράπεζα ... λογαριασμός 123 | | | 700 |

*Απόδοση φόρου αμοιβών ελευθέρων επαγγελματιών*

### Ενέργειες στο τέλος του έτους

**α) Καταλογισμός αποσβέσεων**. Ο συντελεστής αποσβέσεων είναι 8% ετησίως, η αξία του ακινήτου €125.000 και οι μήνες χρησιμοποίησής του έξι (χρονικό διάστημα μεγαλύτερο των 15 ημερών λογίζεται ως μήνας). Επομένως οι αποσβέσεις ανέρχονται στο ποσό των =5.000 και η εγγραφή των αποσβέσεων είναι η ακόλουθη:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | **Χ**ρέωση | | **Π**ίστωση |
| 66 | Υποχρεώσεις από φόρους – τέλη | | | | | | |  | |  |
| 66.01 | | Αποσβέσεις κτιρίων – εγκαταστάσεων – τεχνικών έργων | | | | | |  | |  |
| 66.01.00 | | | | Αποσβέσεις κτιρίων | | | | | 5.000 |  |
|  | | | 11 | | Κτίρια – εγκαταστάσεις κτιρίων | | | | |  |
|  | | | 11.99 | | | Αποσβεσμένα κτίρια – εγκαταστάσεις κτιρίων | | | |  |
|  | | | 11.99.00 | | | | Αποσβεσμένο κτίριο Ηπείρου 10 Λάρισα | | | 5.000 |

*Καταλογισμός αποσβέσεων αγορασθέντος κτιρίου Ηπείρου 10 Λάρισα*

**β) Υπολογισμός τόκων δανείου**

|  |  |  |  |
| --- | --- | --- | --- |
| Ποσό δανείου | Επιτόκιο | Χρονική περίοδος λογισμού τόκων | Προκύπτοντες Τόκοι |
| 75.000 | 12% | **170 ημέρες** | 75.000 12%=  = 4203,30 |

Η εγγραφή των τόκων έχει ως εξής:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | **Χ**ρέωση | | **Π**ίστωση |
| 65 | Τόκοι και συναφή έξοδα | | | | | | |  | |  |
| 65.01 | | Τόκοι και έξοδα λοιπών μακροπρόθεσμων υποχρεώσεων | | | | | |  | |  |
| 65.01.00 | | | | Τόκοι δανείου σύμβαση Νο... | | | | | 4.203,30 |  |
|  | | | 52 | | Τράπεζες – λογαριασμοί βραχυπρόθεσμων υποχρεώσεων | | | | |  |
|  | | | 52.00 | | | Τράπεζα βήτα | | | |  |
|  | | | 52.00.00 | | | | Δάνειο σύμβαση Νο... | | | 4.203,30 |

*Καταλογισμός τόκων δανείου αγορασθέντος κτιρίου Ηπείρου 10 Λάρισα*

Στη συνέχεια ο Λ.65.01.00 μεταφέρεται στον Λ.80.00 «***Γενική εκμετάλλευση***» καθόσον οι τόκοι που αφορούν το κτίριο εκπίπτουν φορολογικά από τα ακαθάριστα έσοδα.

**Παράδειγμα 2**ο. (Αντικατάσταση μηχανήματος που έχει αποσβεστεί πλήρως).

Η ξυλουργική επιχείρηση Ξύλο ΕΠΕ αγοράζει από τον επιχειρηματία Ζ. Ζήτα μία πρέσα (ξυλουργικό μηχάνημα) αντί του ποσού των €15.000 και με τη συμφωνία να αγοράσει ο Ζ. Ζήτα από την Ξύλο ΕΠΕ μια παλαιά κορδέλα κοπής ξύλων (παλαιό ξυλουργικό μηχάνημα) αντί του ποσού των €5.000. Η διαφορά που προκύπτει από την αγοραπωλησία των δύο μηχανημάτων θα καταβληθεί με μετρητά (μέσω τραπεζικού λογαριασμού). Η κορδέλα κοπής είχε προηγούμενα αγοραστεί από την Ξύλο ΕΠΕ αντί €7.500 και εμφαίνεται εγγεγραμμένη στα βιβλία της με αναπόσβεστη αξία €0,01.

Ζητείται να γίνουν όλες οι λογιστικές ενέργειες της Ξύλο ΕΠΕ που αφορούν το γεγονός αυτό.

**Λύση**

Την ημερομηνία πώλησης της παλαιάς κορδέλας κοπής ξυλείας εκδίδεται από την Ξύλο ΕΠΕ το ΤΔΑ ως εξής:

|  |  |  |  |  |  |
| --- | --- | --- | --- | --- | --- |
| Ξύλο ΕΠΕ Τιμολόγιο – Δελτίο αποστολής Νο123  Βιοτεχνία Ξύλου Ημερομηνία: 10/7/201Χ Ώρα αποστολής: 12:00  Ερμού 13 Λάρισα Πελάτης: Ζ. Ζήτα Καραθάνου 10 Λάρισα  Α.Φ.Μ. 999999999 Α.Φ.Μ. 000000000  Δ.Ο.Υ. .... Λάρισας Σκοπός διακίνησης: Πώληση  Τόπος αποστολής: Ερμού 13 Λάρισα | | | | | |
| Α/Α | Είδος | Μον. Μέτρ. | Ποσότητα | Τιμή | Αξία |
| 1 | Κορδέλα κοπής ξύλων | Τεμάχια | 1 | 5.000 | 5.000 |
| Σύνολο καθαρής αξίας | | | | | 5.000 |
| Φ.Π.Α. (συντελεστής 23%) | | | | | 1.150 |
| Συνολική αξία | | | | | 6.150 |
| Σύνολο ποσοτήτων: Ένα. Τόπος προορισμού: Καραθάνου 10 Λάρισα | | | | | |

και με το αντίτυπο του ΤΔΑ Νο123, γίνεται η εξής εγγραφή:

1.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | | | **Χ**ρέωση | **Π**ίστωση |
| 30 | Πελάτες | | | | | | | | |  |  |
| 30.00 | | Πελάτες εσωτερικού | | | | | | | |  |  |
| 30.00.00 | | | | | Ζ. Ζήτα | | | | | 6.150 |  |
|  | 12 | | | Μηχανήματα – τεχνικές εγκαταστάσεις – λοιπός μηχανολογικός εξοπλισμός | | | | | |  |  |
|  | 12.00 | | | | | | Μηχανήματα | | |  |  |
|  | 12.00.20 | | | | | | | Πωλήσεις μηχανημάτων | |  |  |
|  | 12.00.20.23 | | | | | | | | Πωλήσεις μηχανημάτων με 23% |  | 5.000 |
|  | 54 | | Υποχρεώσεις από φόρους – τέλη | | | | | | |  |  |
|  | 54.00 | | | | | Φόρος Προστιθέμενης Αξίας | | | |  |  |
|  | 54.00.04 | | | | | | | Φ.Π.Α. πωλήσεων παγίων | |  |  |
|  | 54.00.04.23 | | | | | | | | Φ.Π.Α. πώλησης παγίων με 23% |  | 1.150 |

*Πώληση αποσβεσμένου μηχανήματος ως ΤΔΑ Νο123*

Ο Ζ. Ζήτα για την πώληση του νέου μηχανήματος (πρέσα) εκδίδει ένα ΤΔΑ προς την Ξύλο ΕΠΕ γραμμένο ως εξής:

|  |  |  |  |  |  |
| --- | --- | --- | --- | --- | --- |
| Ζ. Ζήτα Τιμολόγιο – Δελτίο αποστολής Νο456  Πωλήσεις μηχανημάτων Ημερομηνία: 10/7/201Χ Ώρα αποστολής: 13:00  Καραθάνου 10 Λάρισα Πελάτης: Ξύλο ΕΠΕ Ερμού 13 Λάρισα  Α.Φ.Μ. 000000000 Α.Φ.Μ. 999999999  Δ.Ο.Υ. .... Λάρισας Σκοπός διακίνησης: Πώληση  Τόπος αποστολής: Καραθάνου 10 Λάρισα | | | | | |
| Α/Α | Είδος | Μον. Μέτρ. | Ποσότητα | Τιμή | Αξία |
| 1 | Ξυλουργική πρέσα τύπου .... | Τεμάχια | 1 | 15.000 | 15.000 |
| Σύνολο καθαρής αξίας | | | | | 15.000 |
| Φ.Π.Α. (συντελεστής 23%) | | | | | 3.450 |
| Συνολική αξία | | | | | 18.450 |
| Σύνολο ποσοτήτων: Ένα. Τόπος προορισμού: Ερμού 13 Λάρισα | | | | | |

Την ίδια μέρα παραλαβής του ΤΔΑ 456 από την Ξύλο ΕΠΕ γίνεται η εγγραφή:

2.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Λ**ογαριασμός | | | | | | | **Χ**ρέωση | **Π**ίστωση |
| 12 | Μηχανήματα – τεχνικές εγκαταστάσεις – λοιπός μηχανολογικός εξοπλισμός | | | | | | |  |
| 12.00 | | Μηχανήματα | | | | |  |  |
| 12.00.10 | | | | Αγορές μηχανημάτων | | |  |  |
| 12.00.10.23 | | | | | Αγορές μηχανημάτων με 23% | | 15.000 |  |
| 54 | Υποχρεώσεις από φόρους – τέλη | | | | | |  |  |
| 54.00 | | Φόρος Προστιθέμενης Αξίας | | | | |  |  |
| 54.00.01 | | | | Φ.Π.Α. αγορών παγίων | | |  |  |
| 54.00.01.23 | | | | | Φ.Π.Α. αγορών παγίων με 23% | | 3.450 |  |
|  | 50 | | Προμηθευτές | | | |  |  |
|  | 50.00 | | | | Προμηθευτές εσωτερικού | |  |  |
|  | 50.00.00 | | | | | Ζ. Ζήτα |  | 18.450 |

*Αγορά παλαιάς κορδέλας κοπής ξύλων (μηχανήματος) ως ΤΔΑ Νο456*

Η διαφορά €12.300=18.450-6.150 καταβάλλεται στον προμηθευτή Ζ. Ζήτα, ο οποίος εκδίδει για την είσπραξη αυτή μια (αθεώρητη) απόδειξη είσπραξης. Για την πληρωμή του επιπλέον ποσού καταχωρείται, με παραστατικό την απόδειξη είσπραξης, η εξής κίνηση.

3.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Λ**ογαριασμός | | | | | | | **Χ**ρέωση | **Π**ίστωση |
| 50 | Προμηθευτές | | | | | |  |  |
| 50.00 | | Προμηθευτές εσωτερικού | | | | |  |  |
| 50.00.00 | | | | Ζ. Ζήτα | | | 12.300 |  |
|  | 38 | | Χρηματικά διαθέσιμα | | | |  |  |
|  | 38.03 | | | | Καταθέσεις όψης σε Ευρώ | |  |  |
|  | 38.03.00 | | | | | Καταθέσεις όψης τράπεζας .... |  | 12.300 |

*Εξόφληση προμηθευτή ως ΑΕ Νο...*

Με τις παραπάνω καταχωρημένες κινήσεις ο Λ. 30.00.00 «Ζ. Ζήτα» παρουσιάζει χρεωστικό υπόλοιπο €6.150, ενώ ο Λ. 50.00.00 «Ζ. Ζήτα» πιστωτικό υπόλοιπο €6.150

Η επόμενη εγγραφή τακτοποιεί τη διαφορά.

4.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Λ**ογαριασμός | | | | | | | **Χ**ρέωση | **Π**ίστωση |
| 50 | Προμηθευτές | | | | | |  |  |
| 50.00 | | Προμηθευτές εσωτερικού | | | | |  |  |
| 50.00.00 | | | | Ζ. Ζήτα | | | 6.150 |  |
|  | 30 | | Πελάτες | | | |  |  |
|  | 30.00 | | | | Πελάτες εσωτερικού | |  |  |
|  | 30.00.00 | | | | | Ζ. Ζήτα |  | 6.150 |

*Μεταφορά του α’ στον β’*

Για την περαιτέρω τακτοποίηση των λογαριασμών των παγίων, μεταφέρονται από τους λογαριασμούς αγορών, πωλήσεων και αποσβεσμένων στους κυρίως λογαριασμούς των παγίων, ως εξής:

5.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | **Χ**ρέωση | **Π**ίστωση |
| 12 | Μηχανήματα – τεχνικές εγκαταστάσεις – λοιπός μηχανολογικός εξοπλισμός | | | | | | |  |  |
| 12.00 | | Μηχανήματα | | | | | |  |  |
| 12.00.20 | | | | Πωλήσεις μηχανημάτων | | | |  |  |
| 12.00.20.23 | | | | | Πωλήσεις μηχανημάτων με 23% | | | 5.000 |  |
|  | | | 12.00.00 | | | Μηχανήματα απογραφής | |  |  |
|  | | | 12.00.00.00 | | | | Κορδέλα κοπής ξυλείας |  | 5.000 |

*Μεταφορά α σε β*

Ενώ τα καθολικά του λογαριασμού του παγίου διαμορφώνονται ως εξής:

Λ.12.00.00.00 «*Κορδέλα κοπής ξυλείας*»

7.500 5.000 (5)

Λ.12.99.00.00 «*Αποσβεσμένη κορδέλα κοπής ξυλείας*»

7.499,99

Για τακτοποίηση του λογαριασμού του πωληθέντος παγίου γίνεται η εγγραφή με το προφανές κέρδος από την πώληση.

6.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | | | **Χ**ρέωση | **Π**ίστωση |
| 12 | Μηχανήματα – τεχνικές εγκαταστάσεις – λοιπός μηχανολογικός εξοπλισμός | | | | | | | | |  |  |
| 12.99 | | Αποσβεσμένα μηχανήματα | | | | | | | |  |  |
| 12.99.00 | | | Αποσβεσμένα μηχανήματα απογραφής | | | | | | |  |  |
| 12.99.00.00 | | | | | Αποσβεσμένη κορδέλα κοπής ξυλείας | | | | | 7.499,99 |  |
|  | | 12.00 | | | | Μηχανήματα | | |  | |  |
|  | | 12.00.00 | | | | | Μηχανήματα απογραφής | | |  |  |
|  | | 12.00.00.00 | | | | | | Κορδέλα κοπής ξυλείας | |  | 2.500,00 |
|  | | 81 | | Έκτακτα και ανόργανα αποτελέσματα | | | | | |  |  |
|  | | 81.03 | | | | Έκτακτα κέρδη | | | |  |  |
|  | | 81.03.02 | | | | | Κέρδη από εκποίηση μηχανημάτων – τεχνικών εγκαταστάσεων – λοιπού μηχανολογικού εξοπλισμού | | |  |  |
|  | | 81.03.02.00 | | | | | | Κέρδη από εκποίηση κορδέλας κοπής | |  | 4.999,99 |

*Λογισμός έκτακτου κέρδους από εκποίηση κορδέλας κοπής ξύλων*

Ενώ για το νεοαποκτηθέν πάγιο «*Ξυλουργική πρέσα*» γίνεται απλώς η εξής μεταφορά.

7.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Λ**ογαριασμός | | | | | | | | **Χ**ρέωση | **Π**ίστωση |
| 12 | Μηχανήματα – τεχνικές εγκαταστάσεις – λοιπός μηχανολογικός εξοπλισμός | | | | | | | |  |
| 12.00 | | Μηχανήματα | | | | | |  |  |
| 12.00.00 | | | | Μηχανήματα απογραφής | | | |  |  |
| 12.00.00.01 | | | | | Ξυλουργική πρέσα τύπου ..... | | | 15.000 |  |
|  | | | 12.00.10 | | | Αγορές μηχανημάτων | |  |  |
|  | | | 12.00.10.23 | | | | Αγορές μηχανημάτων με 23% |  | 15.000 |

*Εγγραφή στο λογαριασμό του παγίου «Ξυλουργική πρέσα»*

Στο τέλος της χρήσης θα καταλογισθούν οι αποσβέσεις με εγγραφές ανάλογες των εγγραφών του προηγούμενου 1ου παραδείγματος.

# Τέλος Ενότητας

Επεξεργασία: Μέγας Χρήστος

[](http://creativecommons.org/licenses/by-nc-sa/4.0/deed.el)[](http://www.edulll.gr/)

# Σημειώματα

**Σημείωμα Ιστορικού Εκδόσεων Έργου**

Το παρόν έργο αποτελεί την έκδοση 1.01.

**Σημείωμα Αναφοράς**

Copyright Τεχνολογικό Εκπαιδευτικό Ίδρυμα Θεσσαλίας, Αναστασίου Θεόδωρος 2015. Αναστασίου Θεόδωρος. «Χρημοτοοικονομική Λογιστική». Έκδοση: 1.0. Λάρισα 01/07/2015. Διαθέσιμο από τη δικτυακή διεύθυνση: <http://cdev.teilar.gr/courses/> .

**Σημείωμα Αδειοδότησης**

Το παρόν υλικό διατίθεται με τους όρους της άδειας χρήσης Creative Commons Αναφορά Δημιουργού - Μη Εμπορική Χρήση - Παρόμοια Διανομή 4.0 [1] ή μεταγενέστερη, Διεθνής Έκδοση. Εξαιρούνται τα αυτοτελή έργα τρίτων π.χ. φωτογραφίες, διαγράμματα κ.λπ., τα οποία εμπεριέχονται σε αυτό και τα οποία αναφέρονται μαζί με τους όρους χρήσης τους στο «Σημείωμα Χρήσης Έργων Τρίτων».

[](http://creativecommons.org/licenses/by-nc-sa/4.0/deed.el)

[1] [http://creativecommons.org/licenses/by-nc-sa/4.0/](http://creativecommons.org/licenses/by-nc-sa/4.0/deed.el)

Ως **Μη Εμπορική** ορίζεται η χρήση:

που δεν περιλαμβάνει άμεσο ή έμμεσο οικονομικό όφελος από την χρήση του έργου, για το διανομέα του έργου και αδειοδόχο,

που δεν περιλαμβάνει οικονομική συναλλαγή ως προϋπόθεση για τη χρήση ή πρόσβαση στο έργο,

που δεν προσπορίζει στο διανομέα του έργου και αδειοδόχο έμμεσο οικονομικό όφελος (π.χ. διαφημίσεις) από την προβολή του έργου σε διαδικτυακό τόπο.

Ο δικαιούχος μπορεί να παρέχει στον αδειοδόχο ξεχωριστή άδεια να χρησιμοποιεί το έργο για εμπορική χρήση, εφόσον αυτό του ζητηθεί.

**Σημείωμα Χρήσης Έργων Τρίτων**

Το Έργο αυτό κάνει χρήση των ακόλουθων έργων:

Εικόνες

Εικόνα 1: <αναφορά><άδεια με την οποία διατίθεται> <σύνδεσμος><πηγή><κ.τ.λ>

Πίνακες

Πίνακας 1: <αναφορά><άδεια με την οποία διατίθεται> <σύνδεσμος><πηγή><κ.τ.λ>

**Διατήρηση Σημειωμάτων**

Οποιαδήποτε αναπαραγωγή ή διασκευή του υλικού θα πρέπει να συμπεριλαμβάνει:

* το Σημείωμα Αναφοράς,
* το Σημείωμα Αδειοδότησης,
* τη Δήλωση Διατήρησης Σημειωμάτων,
* το Σημείωμα Χρήσης Έργων Τρίτων (εφόσον υπάρχει).

μαζί με τους συνοδευόμενους υπερσυνδέσμους.

1. **[Α.]** Περί αποσβέσεων, βλέπε στο τέλος του κεφαλαίου. [↑](#footnote-ref-1)
2. **[Α.]** Για μια πλήρη ανάλυση των λογαριασμών Φ.Π.Α. βλέπε το βιβλίο «*Γενική Λογιστική Θεωρία και εφαρμογές σύμφωνα με το ΕΓΛΣ*» του καθηγητή Αναστασίου Θ. [↑](#footnote-ref-2)
3. **[Α.]** Περισσότερα περί αποσβέσεων και χρησιμοποιούμενων μεθόδων στη διάλεξη περί αποτιμήσεων των παγίων στοιχείων. [↑](#footnote-ref-3)
4. **[Α.]** Οι επιταχυνόμενες αποσβέσεις των φορολογικών αναπτυξιακών κινήτρων, δηλαδή η παραγωγική χρήση για αρκετά χρόνια των πάγιων στοιχείων μετά την ολοσχερή απόσβεσή τους χωρίς να επιβαρύνεται το λειτουργικό κόστος παραγωγής, είναι ο κύριος λόγος εισαγωγής των πρόσθετων αποσβέσεων. [↑](#footnote-ref-4)